Costa Rica Ram President Thar - Chinland Today Media\nFebruary 10, 2010 8:51 am·0 comments\nCosta Rica ram President, tharah Laura Chinchilla kum 49 micu hril tlin a si ih, Costa Rica ramih nunau President, hmai sabik a si. Costa Rica ram President, hrilawk nakah hin Laura Chinchilla hin Vote 47% a hmuih, a mah cuhtu bik Opposition Party hruaitu Otton solis in Vote 25% a hmu ih, Candidate dang Otton Guevara khalin vote tla 21% a hmuve.\nLaura Chinchilla hin hriltlin ih puan a si veten ,an ram President, hlun Oscar Arias ih dungthlun ih sumdawn nak lamih an ram tthanso ter a tum thu leh, thah awknak leh sualnak phunphun leh rit theih thi ih sumdawng buai nak pawl titawp a tumthu a sim.Tui Laura Chinchilla hi Oscar Arias ih President, ttuan laiah Vice President, a raksi.\nUS in Vansang Boruak Lawng A Kap Suak\nUS in Vansang boruak lawng Endeavour cu Mizan sunah Florida ih Kennedy Spate Centre ihsin a kapsuak. Hi Endeavour hin Vansang ih International Space Station (ISS) thawm tthat nakding thiri ziangmawzat a phurso ih, ISS ah ni 13 a hung umdingih cumi hnuah leilung ah a rung ttum salding.\nUS Space Agency NASA cun Endeavour ih tlunah boruak lawngdang pali khal tuisi reilo te sungih Vansangih a kahsuak ding thu a sim.\nNATO Ralkap Pawlin Taliban Tapung Pawl Kap Ding\nNATO thupaungtu in a sim nakah NATO ralkap pawlin Afghanistan, Helmand Province ih Taliban pawlcu an kap thlangdingih, Cu ruangah himi kiangkap ih mipi pawlcu hmunhim lamih rak thiarsuak aw dingih theihter nak an pek thu a sim.\nKum 2001 ihsin NATO ralkap pawlin Afghanistan ih Taliban pawl an do nak lakah tui ttumhi a nasa bik dingih ruah a siih, NATO ralkap pawlhin Marja khua ih Taliban pawlhi an kap hmaisa bik ding a si.\nBritish Defence Secretary, Bob Ainsworth in a sim nakah NATO ralkap pawlin Taliban pawl an kah ding thuhi fiangzet in Taliban pawl hnen khalah theihter nak pekcia zo an siih, Cu ruangah NATO in a tumtah vek a hlawh tling a si ah cun Taliban pawlin an tuarzet ding a si a ti.\nNATO ralkap in Taliban pawl an do nakdingih a hmin ah Operation Mushtarah ti a siih, British ralkap hotu Maj General, Nick Carter cun tui ttumih NATO thil tummi cun Taliban pawlih hrangah hngawng nazet a nei ding a ti.\nTaliban pawl donak ah hin Afghanistan Cozah ralkap pawlcu hmainawr tu ih hman an si dingih, Cumi hnu ah Afghanistan ralkap thotho ramdang ralkap pawlin Training an pekcia mi Special Force pawlin an thlun dingih, Cumi hnu ah NATO ralkap ramdang mi pawlin an thlunding, NATO ralkap pawlhi Raldo nak Vanzam leh ralthuam tha zetzet leh Raldo nak Tank pawlkhal an timlam thluhzo.\nIran in Nuclear Tuahnak Uranium a Tuah Thotho\nTuisun ah Iran Nuclear thilri tuahsuak nakih mi pawimawh bik Ali Akbar Salehi cun Iran in Nuclear tuahnak thilri Uranium zaa ih 20% cu Natanza ah a tuah thok rero tiah a puang. UN leh Europe ram leh Leitlun ih ramlian paruk UK, US, France, Russia, Germany, China pawlin Nuclear tuahnak thilri tuahnawn lo dingih an dawnrero lai fangih hiti vekih a phirsit zawngih a tuah sinsin ruangah hiram pawlhi an thin a heng zet.\nIranian State Media pawlin an tarlang nakah International Atomic Energy Agency (IAEA) aiawh tupawl ih umlai rori ah Uranium hi Natanza Plant ah tuah thok a si tiah an sim.\nTu ih Iran in Nuclear thiri a tuah mihi Uranium an tuahnak bawm sungah Centrifuge 164 a umih, thlak khatih Research Reactor hrangih an ttulzat hi Kg 1 leh a hrek a siih himi laiah tui an tuahsuak mihi Kg 3 ihsin Kg 5 karlak a suak. Curuangah ram dang tampi in Nuclear thiri a tuah himi hin thlaruk sungahy Nuclear ralthuam tuahtheinak thilri a tuah thei a si tiah an sawisel.\nIran Nuclear tuahnak thilri thuhla ruangah France President, Nicolas Sarkozy leh US Defence Secretary, Robert Gates khal mizan sunah Frnce ram khawpi Paris ah an tongaw ih, Iran cu nasa sinsin ih hrem a tul an tithu an rel tlang. British khalin Iran thilti dancu zohliam mending a silo tiah an sim.\nIsreal Defence Minister, Ehud Barak khalin Iran hi hremnak pekbet a ttulih, Isreal cun Iran thilti dancu mit fiangzet ih mengin a zoh ringring a si a ti. Iran in Isreal a hro ringring hicu bansan thlang sehla a duhthu a simih, Isreal in a menmen in a let lo dingih a let cengmang a si ah cun a duh hnakin a na ding a si a ti.\nAfrica Ram Ah Hillary Clinton A Tlawng\nIran President In Rin Umnak Thutiam La Ding\nAungsan Suu Kyi Mongolia Ah\nChina Leh US


Calvinism vs. Arminianism compared (Chin) - Hre Mang\nCalvinism vs. Arminianism compared (Chin)\n(Total Inability or Total Depravity)\nAdam tluksiatnak ruangah Adam cithlah milai hmuahhmuah misual, selinglet, thlarau ah mithi, Pathian thawn then awk verver, mahte Pathian hril thei nawn lo, milai duhhril thei nak cu milai sual mizia ih saal, milai dinhmun cu se bepbep, lak ding um nawn lo, Pathian kutcak lawngin rundam theih mi asi.\n(Free-Will or Human Ability)\nArminian: Adam tluksiatnak ruangah Adam in thihnak a tuar. Adam cithlah milai pawl cu mina, an si. Culole, thlarau thi timi cu duh hril thei nak nei nawn lo si loin an thlarau cu Pathian thawn a then aw aw. Asinan Pathian bawmnak in Pathian an hril thei lai thotho. Pathian in milai a rundam nak ding hrangah milai lungkimpi nak tel loin a ngah lo, milai in Pathian a hril thei a hnawng thei.\n2) Pathian hrilnak (ruatcia):\nleilungpit sersiam hlan ah (Before the foundation of the World), Pathian in A Fapa Zesu Khrih sung ihsin a rundam ding mi pawl a ruat cia, a hrilcia ih an minung zat khal a thei cia, cucu Amah Pathian lunghmui zawngin tuah asi ih milai duhhrilnak le thiltha tuahnak parah a hngat aw lo lelel. A hril cia mi pawl cu an hmin nunnak cabu sungah ngan fekfek cia an si ih a tikcu a kim tikah Zesu Khrih cu leitlun a ra ih a hril cia mi pawl hrangah a thisen a luang, an sual man a peksak, ih an hril cia mi pawl cu a ko ih a kawh mi pawl cu thiam a co ter.\nPathian in milai a hrilnak thu Bible in a simmi cu milai in Pathian Fapa an zum ding, zozo pawl in Zesu Khrih an zum ding timi kha Pathian in a theih cia ruangah a theih cia nak parah, milai duhhrilnak, milai in Pathian Thuthangtha hril dingin thiltha an tuahnak parah hngat aw aw in Pathian in milai a hril cia nak asi. Pathian in milai a hrilnak cu milai duhhrilnak, thiltha tuahnak, zumnak parah a hngat aw aw asi.\n3) Zesu Thisen in tlen bul mi a nei:\n(Particular Redemption or Limited Atonement )\n: Pathian in leilungpi sersiam hlanah a tle se dingmi milai pawl lak ihsin A Fapa ih sunlawinak ttawmpi tu dingah le sankhuk Pathian innsang sungtel si dingin hril cia mi a neih vekin an sual man peksak dingin leitlun ah A Fapa a thlah ih Fapa thisen cun Pathian hrilcia mi pawl sualman lawng a pek sak. Pai hril cia mi pawl lawng Zesu Khrih thisen in a tlenfai. Cutin Zesu Khrih thisen cu forkhat hman a lak in a for lo. Milai pakhat hrang khalah a lak in Zesu a thi lo.\n3) Zesu Thisen in leitlun mi zapi ten a tlen:\n(Universal Redemption or General Atonement )\n4) Zangfahnak hnatuan: Eltheih rual lo Pathian phuansuah awknak\n(The Efficacious Call of the Spirit or\nIrresistible Grace )\nPathian zangfah lainatnak in a hril cia mi, Zesu Khrih thisen in a tlen mi pawl hnenah Thuthangtha cu sim, theih ter asi tikah Pathian Thlarau Thianghlim in a thi mi milai thlarau cu thutak sungah a nunter, a hrinthar, a sersiam thar, a thlah thar ih thutak a theihfiang ter tikah milai thlarau cun nunnak thar a nei ih cutin Pathian zangfah lainat nak thutak, hell ram tla dingmi cu Pathian in vanram ah A Fapa sunlawinak ttawmpi tu dingah a tlensuaknak thutak, a theihfiang tikah el theih rual lo Pathian zangfak lainatnak thutak cu a pom ih a zum asi.\n4) Zangfahnak hnatuan: A duhduh in Pathian an hril thei, el thei\nPathian zangfah lainat nak Thuthangtha, Zesu Khrih ih rundamnak Thuthangtha cu milai hnenah sim asi tikah Pathian Thlarau in bawm tul mi milai thlarau cu a bawm ih thutak a theihter. Asinan milai cu mai duh hril theinak nei asi ih a duh le a hril thei, a zum thei zum lo thei, Pathian Thlarau cu a el thei, thutak cu thei na cingin a el thei, vanram ah Pathian Fapa sunlawihnak ttawm ding cu el in hell ram tlak a hril sawn thei.\n5) Rundamnak a hlo thei lo:\nA tluse zo mi milai cu Pathian zangfah lainat nak in Fapa thisen in tlen an si ih Thlarau Thianghlim hnatuannak in Thutak sungah hrilthar, sersiamthar, pianthar ter an si vekin zumtu mi piangthar, Pathian fate pawl cu Pathian zangfahnak ih kilhim nak in Thlarau Thianghlim in leitlun an suahsan lai hlanlo a kilhim hai asi. Pa in Fapa hnenah a pek zomi, zumtu mi piangthar pawl cu Zesu Khrih kutsung ihsin hell ram tla dingin la suak sal thei tu lei le van kar lakah sersiam mi a um lo\n5) Rundamnak a hlo thei:\n(Falling from Grace) )\nCalvin zirhnak thupom thluntu mi hminthang pawl\nArminian zirhnak thluntu mi hminthang pawl


Esther - Hre Mang\nThuanthu khirhkhan ah Esther:\n“Ka thih le thih, nun le nun”\nMi pakhat hmangin Pathian hnatuan ngai nep dah hlah:\nSiangpahrangpa a itthat thei lo\nHaman ralrin ding: Ngaidam thei lonak, mai hmakhua sialin midang siatsuahnak,\nPersia Siangpahrang Xerxer (Ahasueras) thinlung a thleng.\nMordekai siangpahrangin a cawisang:\n8. Esther bu sungah “Pathian” ti ngan a um lo.\nPhuba la lo ding.\nEsther cabu hi ka rak siar theu. Dallas Theological Seminary’s fourth president (1994–2001), Charles R. Swindoll ih ngan mi “the Great Lives from God’s Word series: Esther” audio in ka ngai ih tampi ka zir suak mi lak ihsin le Esther bu sung ihsin zir, thazang laknak tha tete personal note vekin ka rak ngan.\nEsther thuanthu cu, ramkulh 127, India ihsin Ethiopia (Cush) tiang, Susa khaw ihsin uktu, Persia Siangpahrang Xerxer (Ahasueras) ( 485 in 464 BC) san ah a cangmi asi. Jews pawl cu Babylon Siangpahrang Nebuchadnezzar II in 586 BC ah an ram a lak hnu, 597 BC ah Babylon ah a hruai hai. Babylon ramkulhpi cu Persia Empire in a lak theh tikah Jews pawl khal Persia uk hnuai ah an um. Cutin Jews miphun pawl cu Babylon uk hnuai ihsin Persia uk hnuai ah sal miphun vekin an thuanthu a sia zet laifang asi.\nMordecai in a pu pa ih fanu, Esther nulepa nei lo cu a fa ah a lak ih a cawm pitling. Cutin Cyrus in Jews pawl Jerusalem ah akir ter laiah kirve loin Susa khawpi, persia ramah an tangta. Mordekai cu Jews miphun asi ih Susa khawpi ah um in Siangpahrang Xerxex that tumtu pawl thu kha Siangpahrang hnenah report a pek ih siangpahrang rak humtu asi.\nEsther cu a thanglian tikah a mawi zetih Mordekai thu vekin Persia siangpahrang in fala thianghlim nupi ding a hrilnak, mimawi zuam awknak ah a tel ve. Esther cu siangpahrang pa in a nupi ah a thit. Siangpahrang nu ah a cang.\nCulaifang, Agagite miphun, Jews pawl ral miphun asimi Haman cu siangpahrang kuthnuai ah hnatuan sangbik kai tu asi. Mordekai in upatnak pek in a lu a kun duh lo tikah Mordekai thah nak ding a tawlrel. Cutikah, Haman cun Mordekai lawng that tum loin Jews miphun hmuahhmuah that dingin Siangpahrang hnen ah hrawhhrawl suah tahratin siannak a lak ih siangpahrang pa in a kuzunghruk thawn kutnam casuah suah dingin siannak a pek zo.\nMordekai in cuithu a theih tikah Esther asim, Esther in siangpahrangpa a sim tikah Haman sawn cu thah in a umih Mordekai le Jews miphun pawl an luat. Cui Haman kutsung ihsin Jews miphun pawl an luat ni theih ringring nakah Jews pawlin “Purim” puai kumtin an hmang ringring.\nThazang lak ding le zir ding hrekkhat pawl:\nEsther cu leitlun san tiluang thuanthu khirhkhan zet dinhmun ah a rak nung. A miphun Jews pawl cu Persia ram uk hnuai ah sal an rak si. Amah Esther cu nu le pa ngaingai nei lo a rak si. U le nau sungkhat rinsan ding nei lo a rak si. Jews miphun ci mit ding dinhmunah a thleng. Santiluang in thimnak tipi thuanthum sungah Jews miphun thuanthu cu a fen cuahco laifang a rak si. Persia ramkulh sungah Jews miphun cu mi malte lawng an rak si. An umnak Persia ramah Esther le Jews pawlin pupa ro zianghman an nei lo. Asinan amah cu siangpahrang nupi asi zo ruangah amai hrang thatnak le hlawknak lawng ruat duh sehla siangpahrang nupi si in nuam zetin nung thei ding vek khi a rak si. Persia ramkulh mipi pawl in Jews miphun si ding cu an duh lo zetmi, an nautat zetmi, saal tang an rak si. Sihman sehla, milai thuanthu in Esther liangpar ah a thlen mi cu thihnak le nunnak karlak thu asi.\n4: 14, Hi bangtuk tikcu ahhin daiziar ih na um a si ahcun, van ihsin Judah mi bomnak cu a ra ding ih in run ding; a sinain nang cu na thi ding ih na pa ih innsang cu a cem ding a si. Hi bangtuk tikcu hrangah siangpahrang bawinu ih na cannak khal hi a rak si lo ding maw si? Zoso a thei?” tiah a ti.\nA tuih himi casiar tu hmuahhmuah hi laitlang kawte ih kan laimi pawl hnakin dinhmun thasawn, cathiamsawn le mi tampi in an duh zet mi, an thlen thei lomi dinhmun ah a dingtu nan si ding ka zum. A tu ih na dinhmun a lo thlentu in ziang tumtahnak thawn a tu ih na dinhmun a lo thlen ve asi pei?\nKan santhuannung kan zoh tikah ziangvek dinhmun ah kan ding asi ti cu thlarau mitmeng le upa lungfim cun an thei cio ding. Farah zawnzaihnak in kan mipi thinlung a siatsuah, thuphan per nak, sualnak citintian, upa tihzah lonak, mai hmakhua sialnak, thinlung siatvatnakin kan miphun thuanthu a siatsuah cuahco. Pathian thu ah kan zuam poh le huat awknak a tam sinsin, thutak thei ti aw tu lakah thlarau rah hmuhding a mal sinsin. Satan bumnak thang sungah kan miphun cu santiluang in thimnak lakah a fen rero asi. Kan pupa pawlin an thisen in an rak humhim mi leiram parah saal kan cang zo. Kan pupa thuanthu kan zir thei lo, kan tong, kan ro thuanthu, kan duhmi duh lo mi kan zir in tesinfa fim le thansohnak kan zirh thei nawn lo.\nRamdang a thlengmi laimi pawl,: Esther khal, sal asimi, nulepa nei lo dinhmun ihsin siangpahrang nupi asimi kha laimi ramdang thlengmi thawn tahthmnnik uhsi; Na to men ding maw, nuam na cen men ding maw? Ka thih le thih ti in na miphun hrang, Pathian ramhrangah na tuan ding maw? Siangpahrang nupi cu na si kher lo ding. Sihman sehla, Pathian thutak na theih mi, neih mi le leitlun malswm na dawn mi a hlawkpi tu ding pawl hnenah peksuak ding, thuanthu tuahthat ding tuanvo kan nei cio. Kan theih mi, neihmi, ti thei mi a hlawkpi tu ding hnenah, a remcan pohah, a remcan nak hmun poh ah, pe suak in hmang aw cio uhsi. Na neihmi a mal tuk, ka theih mi ka aa tuk, san ka tlai lo ti a um lo. Pathian in nulepa nei lo, Esthar cu Jews mipun humsuak thei tu dingah le Jews miphun siatsuah duhtu Haman linglet in siatsuah dingin hmanrua ah a hmang thei asi. Pathian cu Jews miphun Pathian lawng asilo ih Persian miphun, amah thei lo tu pawl par khalah thu a nei asi. Cuvek thotho in kan Pathian cu laimi Pathian lawng asilo, leitlun miphun zapi parah thunei tu asi.\nMordekai in Haman ih tumtah, Jews miphun siatsuah theh ding thu Esthar a sim tikah Esther in “ka thih le thih” "If I perish I perish" (4:16)” siangpahrang hnenah ka sim ding ati. Ziangruangah cu lawman in Esther in amai pasal tawn ding a tih asile cutin duhduh in zohman in siangpahrang pa an tong thei lo, an tuah dah lo mi a si. Haman cu Siangpahrang pai kuthnuai ah a sang bik tuanvo kaitu asi.\nLeitlun thuanthu kan zoh asile, Pathian zumtu pa/nu raltha pawlin an rak tawn theu mi cu “thih le thih” ti ding khawp dinhmun ah an rak thleng theu. Pathian thupek an thlun ruangah anmai nunnak, lole an mai nunnak hnakin a sunglawi sawnah an ruahmi, an lungawinak, an damsan tluk ih an ruahsan sun phah ding dinhmunah an dincan a um theu.\nAbraham cu a tar zo, fa nei thei nawn lo, kum upa hnu ah Pathian in fapa Isaac a pek. A damsan, a hrangah a lungawinak bik cu a fapa Isaac asi. Cang thei sehla, Abraham in a fapa cu meicam parah thah ding hnakin amai thihnak a hril sawn ko ding. Asinan Pathian thupek a thlunih a fapa, a damsung lungawinak le ruahsanmi umsun rori kha thawinak ah pe dingin Moriah tlang parah a kai pi ih thawinak pek dingin a timtuah.\nJacob in Pathian a buan tikah “thih le thih” thlawsuah ipek lai hlanah ka lo thlah lo ding tiah Pathian a buan.Khatlam zawngin sim asile, Bawipa, thlawsuah ipek lo hnakin ka nunnak hi lak sawn aw, ti tluk asi.\nRehab in Israel palai pawl a rak thup tikah amai nunak tiang tihnung zet dinhmunah a ret aw aw. Jericho khawsung mi pawl in thei hai sehla amah kha thah tuar ding asi.\nJoseph cu Pontifar in ih a um laiah Pathian thu sawn hril in sualnak a duh lo, Pontifar nupi sualpi ding a duh lo ruangah thawng inn sung a thleng.\nMoses cun Egypt siangpahrang inn sugnah nuam zet le dinhmun sangzet cu tlansan in Jews miphun pawl thawn harsat tuar kha a hril sawn ruangah amai nunnak tiang hman tihnung dinhmun ah a din phah.\nDavid cu Pathian hrilmi miphun Israel pawl humhim dingah amai nunnak hrang tihnung dinhmunah dingin Goliath kha a do ngam.\nJob cun a neih thinglung, tilva, fate hmuah hmuah le a harhdamnak a hloh theh ih a nupi in a Pathian cu phatsan ding a fial hmanah a Pathian a phatsan ding hnakin amai nunnak hloh khal a hril sawn.\nZumtu, Khrih dungthlun tu taktak pawlin kan leitlun damsungah kanmai thatnak le duhnak, lungawinak sangbik hnakin Pathian cu thupi sawn, Pathian thu ih nun a thupi sawn timi a takin nupi, hmuhton nak ah Pathian in mi a hruai theu asi. Esther cu cuvek dinhmunah a rak dingih a miphun, Jews miphun cu a runsuak.\nNa insang le nangmai ei ding ai rori Pathian hmin sunlawinak hrang pek a tul can a thleng thei men. Na lungawinak lo siatsuahtu hrangah thiltha tuah ding fial na si can a thleng thei men. Na tisa in a duh lo, zuamlo zetmi, na tlin lo zetmi na tuan le tuah tla a tul can a thleng thei men. Pathian thu in na um ruangah na hlawknak canpual thatha na hloh phah ding can tla ah na ding thei men. Na zumnak ruangah “thih le thih” tiah harsatnak na tawn can a um thei men. Thih hreh in na hreh mi thil pakhatkhat na tuah tenton tul can a um thei men. Pathian thutak ah na din ruangah na duhdawt zetmi pawl thawn then awk tla a tul asi thei men. Na ngaidam thei lomi, na awmsung tur ut-o, na thinlung puak kuai theh zik ko, na parah siatnak a lo tuahtu, na tisa thinlung duh lo zawng a tuah tu parah “Na ngaidam a tul” ih thiltha na tuahsak a tul tla asi thei. Cuvek dinhmun ah na ding asile na lungawi sawn aw. Na miphun thuanthu cu santiluang in thimak lamzin ah a fen cuahco ih zumnak in ke na kar lo ahcun san thuanthu in a khuh theh ding vekin tla na hmu rero tla asi thei men.\nEsthar cu Persia ram ahcun sal hnam, Jews miphun asi. Nule pa a nei lo. Persia ram, ramkulh 120 lenglo uktu siangpahrang ih nupi si ding cu a ruahdah mi asi lo ding. Esther a theitu pawl lakah zohman in an zum ban lo mi asi. Asinan, Mordekai, amah cawmtu, apa ih thu a lung. Persia siangpahrang hmai ah din ding cu Esther hrangah ziangtluk thinthirza so asi ding. Milian le bawi le lal insang ihsin a thanglian mi asilo.\nAsinan, Esther mi pakhat hmangin Jews pawl thuanthu cu a thleng theh: thihnak khamtlang ah an miphun thuanthu cu santiluang tilian I na fen rero zo. Jews miphun huatu, Siangpahrang lalram sungah hnatuan kai sangbik Haman in Jews miphun cimih tluh dingin a timtuah mi cu Esther hnatuannak ruangah a ling a let theh asi.\nA tu ah na dinhmun cu leitlun minung mithmuh ahcun theihtham lo, midang ngai poimawhlo zetmi, theih lar lomi, zohman ih upatnak pek dah lomi tla asi thei. Ziangvek dinhmunah na ding ih ziangvek lungawi riahsiat nak karlakah na nung khal asile a fiang mi cu na leitlun damsungah Pathian in thupi zet ah a ruat mi tuanvo, nangmai nunnak sung ihsin tuahsuak ding Pathian in tumtah a nei asi. Cucu milai lam ahcun a thupi lo zet vekin a lang tla asi thei. Asinan Pathian in milai a sersiam ih a Fapa thisen in a lei tikah man nei zet, a sunglawi zetmi tumtahnak ruangah a tlen mi na si. Tahthimnakah, Jericho khawkulh kap te ah zohman ih theih lomi Rehab nunau nu kha ruat hnik. Zankhat sung zumnak in Israel hliakhlai tu a rak kilkhawi (thup) ruangah Pathian a lung a awi asi lo maw? Na leidam sungah Pathian mithmuh le tumtahnak sungah a sunglawi le thupi zetmi Pathian in tumtah a nei asi. Cucu nangmah in na thei lo tla asi thei, midang hnenah Pathian in a sim lo ding, a tikcu ah na nunnak hmangin tuansuak asi ding. Cui Pathian tumtah cun na sankhuk hrang le leitlun milai thuanthu tidanglam ter tu asi thei. Naaman miphar ralbawi pa damnak ( II Siangpahrang 5:1-19) kha Jews nunau nute pakhat ihsin a thawk asi lo maw? Na insang, na khua, na kawhhran, na ram, na miphun thuanthu tuahtha dingin na neihmi, sinak, theihmi, ti thei mi, kha Pathian in mangbangza in a hmang thei asi.\nSiangpahrangpa a itthah thei lo\nHaman in Mordekai khai thahnak ding a timtuah lai ah Siangpahrangpa a itthah thei lo.\nHaman cun anupi ih a sim vekin Mordekai khaithat nak ding thing, bansangpi pi 75 sang a timtuah rero laiah Persian siangpahrang pa a itthah thei lo. (6:1) Cuih zan cu siangpahrang bawipa a itthat thei lo; curuangah a ram uk sungih hnaṭuanmi thu hminsinnak cabu kha a siarter.\nPathian fate, zumtu pawl thuanthu zohsal asile leitlun ah harsatnak tuar hi zumtu diktak, satan ih raal sinak langter tu vekin voi tampi a lang mi asi. Cui harsatnak lakah a dik lo in tuahsiatnak, thuphan puhnak, hremnak, tvp, a tam zet theu. Taksa harsatnak lak ihsin mangbangza in Pathian in in runsuak theh ding tinak asi hrimhrim lo; amai hmin ruangah tuar tlak in ruat kan si ahcun lungawi sawn ding kan si. Asinan Bible sung thuanthu ah siseh zumtu Pathian fa le pawl leitlun thuanthu ah siseh kan hmuh thei mi cu Pathian fale pawl dodal, siatsuah, mualpho ter dingin mi tha lo pawlin an timtuah mi cu a linglet in Pathian in a hersak tikah Pathian fate pawl cawisannak, thlarau lam pitlinnak hmanrua sawnah an cang theu. Mangbangza asi. Curuangah zumtu Pathian fate pawl hrangah huatu, tuahsiattu, zuarthlaitu pawl zianghman tih ding a um lo. Kan parah a thleng mi pawl hi Patian in thatnak a can ter thei ding maw ti khal ruahhar ding a um lo. Diklo zetin na parah siatnak a hawl rero, thang a lo kam rero tu an um lai fangah a lo huatu pawl hmanrua cu hmangin Pathian cu a mitmeng in nangmah cawisan nak ding, thlawsuah peknak ding a rak timtuah rero sawn asi. A lo hua tu, siatsuah duhtu pawlin nangmah siatsuah nak ding thangkam in an timtuah rero laiah Pathian a itthat dah kel lo asi.\nJoseph cu a unau pawlin an hua ih an zuar. Joseph ih riahsiatnak cu Egypt ram uktu a can theinak hrang hmanrua ah Patian in a hmang.\nNa duhdawt ih an hrang thiltha na tuah rero laiah na dunglam ah namte thawn lo sun dingin an rak lo bawh ringring tla si thei. Zianghman na theih loin na dunglam ah nangmah awk nak ding thang an rak kam rero tla asi thei. Zianghman phan ding a um lo, cu pawl hmuahhmuah cu na tawn lai ah a naa zet tla asi thei nan, Pathian in hmanrua tha, amai tumtah mi tuansuaknak ding hrang hmanrua ah a hmang thluh thei asi. Na hrangah leitisa mithmuh theih hlawknak asi lo hmanah, nangmai sunglam porh awknak, hngalnak le milai duh awknak sual mizia pawl kaang alh theh tu ding hrangah Pathian hmanrua meisa tla asi thei. Zumtu pawl hrangah lei tisa in porh aw zet in nuamnung ser in, mi zapi te lawm rero mi si hnakin, mitthli tla rero cing khalin, kan duhdawtmi pawlin in hnawn tikah siseh an parah zianghman sualnak kan tuah lo cingin in thangsiat rero lai ah siseh tangdornak thinlung thawn Pathian hmaiah in bawkkhup ter tu pohpoh cu hmanrua tha an si sawn.\n6: 11, Haman in siangpahrang thuam le rang cu a va lak ih thuam cu Mordekai a hrukter. Rang parah Mordekai cu a toter ih Haman in khawsung ahcun rang cu a hruaisak ih an feh phah ahcun, “Siangpahrang bawipa in upatnak pek a duhmi parah upatnak a pek zia hi zohhnik uh,” tiah a au phah vivo.\nHimi bungcang siar tikah Haman ih lungtur ding cu ruat ngamlo tluk asi. Haman in Mordekai thah nak ding thuamsangpi a tuah rero laiah, siangpahrangpa ih upatnak pek ding ah amah le amah a ruat awk laiah Mordekai ih to mi ranghri hruai in khawsungah Mordekai upatnak a au ualh-o. Maksak tak asi.\nBawipa Zesu cu leitlun mipi mithmuh ah ningzakza, mualphonak sangbik, naa tuarin khross parah thah in a um lai ah Pathian in Bawipa Zesu hrangah hmin hmuahhmuah lakih hmin sangbik, leile van ih thu neihnak sangbik cu a hrangah a retsak cia.\nDiklo cingin thuphan an lo puh, an lo zuarthlai, na parah siatnak an tuah lai fangah na hrangah lungawinak laksawng retsak cia na si. Na raal, a lo siatsuah duhtu in na siatnak ding hrang thangkam in a lo phiarsawm rero laiah siangpahrang a it that lo asi.\nNgaidam thei lonak, midang siatsuah duhnak, mai hmakhual sial nak in midang siatsuah duhnak:\n7: 10, Curuangah Haman cu Mordekai thahnak ih a tuah mi thlaithahnak ah cun an thlai that. Cule Siangpahrang ih thin cu a dai sal.\nHaman in Israel miphun siatsuah a tum thu ka siar tikah Hitler in Jews million 6 a thah mi le tunaite ah Iran president pa in “Israel um lo mi leitlun ah kan um leh ding” atimi imang ter. Haman hi Agagite miphun, Jews pawlih raal miphun asi. Cutikah Mordekai parah a thinheng nak cu cantha ah hmangin Jews miphun zapi te cimih theh ding a tumtah. Cun, amai hmakhua sial nak ding hrangah, miphun cimit khal poi tinak a nei lo.\nHaman thuanthu ihsin fimkhur tul zir ding pathum ka sim duh: “ngaidam thei lo, phuba lak duhnak” le “mai hmaikhua sial ruangah midang siatnak tuah” hi asi. Haman ih dungthlun si na duh lo asile na thinlung tawdaap kha dap fel aw la, ngaidam thei lomi, hmuhsual mi, huat bik mi miphun, insang, hrin, mimal pakhatkhat an um maw? Huatmi na nei maw? Thincin ikfik fialfial in midang parah lungkim lonak na nei maw? An thih le hloh, harsatnak an tawn tikah siseh an tlaksiat, tikah siseh an tumtah an pitlin lo tikah na lungawi ding mi milai na sunglam dawdap ah hmun luah ringring tu an um maw? Ruat tha hnik, cek aw fel hnik. A um pang asile, cucu na thinfai lai hlanah na sungah Pathian thlawsuah a luangsuak thei lo ding. Pathian huham cahnak na sung ihsin a lang suak thei dahlo ding.\n5: 13, Sikhalsehla khi Judah pa Mordekai, siangpahrang kotka kiangih a to ka hmuh sungah cun hi ka relmi pawl khal hi ka hrangah thulolak ah a cang ṭheh,” a ti. Haman hi siangpahrang sangtu hnatuan tumpi a nei nan a sunglam ah huatnak in a uk ih a thlarau cu salah a tuah tikah leitlun nuamnung a cen mi khal zianghman man nei lo ah a cang. Amah rori in a sim. Leitlun lennak le thlawsuah dawng zet vekin a langtu pawl khal an sunglam thlarau cu huatnak sal, satan sal ih an tan sungcu man nei lo ah a cang theh theu asi.\nCun, nangmai hminthat duh, lamzin sial, tanghai, hmakhua sial, na duhzawng tuah pitlin nak ding ruangah midang mitthli tlaknak, midang thangsiatnak, midang parah siatnak na ruat, tong, tuah dah maw? Na thei aw lo tla si thei. Haman ih dung na thlun duh lo asile, nangmai tanghai nak, na lamzin na sial ruangah midang canpual siatsuah, thangsiat, dodal, simsia, relsia, in va um hrimhrim hlah. Midang thangsiat, relsiat, dodal, zuarthlai nak in na ngah mi canpual tha, hlawknak, lungawinak pawl cu satan bumnak fang an si. Vunnel parih in sank mi, a rei hlanah a siat cing dingmi le mah awhnak thangkam mi a rei hlan ah na hngawng lo awk tu an sicing ding ti theihcia a tha.\nMi ngaidam thei lonak, huatnak, iksiknak, duham le hamtamnak ruangah siseh nangmai hmakhua sial ruangah siseh midang siatnak na tuah mi, thang na kam mi a um asile nangmah a lo awk ding.\nPathumnakah, na kiangkap kha zoh hnik. Na insang, na kawhran, na pawlkom, hnatuannak, veng, khui hmun pakahtkhat ah na dung lo thlun tahratin na sual nak a lo bawh ringring tu an um maw?\nCharles R. Swindoll in a simmi cu “ka hnatuannak ah mi pakhat cu idodal ringring, ka tuah mi pohpoh ka dung itlun ih ka siatnak rori a bawh. Ti ngaihnak ka thei lo. Voikhat tla cu inn ka tlugih ka zungkainak thuamhnaw hman hlit aw man loin ihkhun parah ka hlawn aw aw ih ka mitthli a cem tiang ka tap ciamco” ati. Asinan cupawl cu mangbangza in a thleng aw sal theh thu asim.\nJudas Iscariot in Zesu kha tangka 30 ah a zuar tikah amai nunnak kha tangka 30 ah a zuar aw sawn mi asi.\nA tluse zomi milai thinlung le thluak hi thianfai dingin meisa sungah sui an rawh vekin rawh a tul theu. Curuangah Pathian in tisa thinlung in a tuar thei lomi dinhmun, meipi sungah um vekin kan theih awk can dinhmun ah kan thlen hi a siang asi. Na lungawinak siatsuah tu cu na nupi,na pasal, rawngbawlpi, na rualpi, hnatuanpi, tvp, an si thei. An tuahmi na zoh tikah na thinlung meisa bang in lo kaang zohzoh tu asi thei. Zan it loin a lo tuahtu le Pathian hmaiah mitthli tla in a lo tuah tu asi thei. Haman in Jews pawl a cimih tum tikah Jews pawl hmuahhmuah rawl ul in thla an cam. Na riahsia dah hlah sheh, a lo tuahsiattu kha na do a tul lo, raldonak cu Pathian ta asi. Nehnak cu Patian hnen ihsin a ra.\nEsther cabu sungah: Haman in Jews miphun cimit theh dingin a timtuah nak cu a thawk ah a hlawhtling zikte.\n3: 10, Cutikah siangpahrang in a thupekmi pawl hmual nei dingah a hminkhennak zunghruk cu a phuak ih Judah mi pawl a huatu Agag tesinfa Hammedatha ih fapa Haman hnenah cun a pek. 11, Siangpahrang in Haman cu, “Cuih tangka cu na kut sungah ka lo pek; minung pawl khal ka lo pek cih. Ṭha na ti bangin na duhduh in tuah aw,” a ti.\nAsinan, siangpahrang thinlung cu Pathian kutsungah tiva luang vekfang, a duhduh lam ah a her thei mi asizia a lang. Thuf. 21:1, Siangpahrang ih thinlung cu Bawipa ih kut sungah a um; Tiva luannak a thleng awk bangin Amah ih duhnak poh ah a mer.\n7: 8, Siangpahrang cu hmuan ihsin rawl einak khaan sungih a rung luhsal tikah, zaangfahnak dil phah in Haman cu Esther ih tokham parah a sep-aw. Cutikah Siangpahrang bawipa cun, “Hi pa hi ka innsung le ka hmaika rori ah siangpahrang bawinu a kaihrem tum maw si?” tiah a au ciamco. Cumi hman siangpahrang in a ṭong ṭheh hlanah amah kiltu pawl in Haman ih hmai cu an khuh. 9Cule anmah lakih pakhat pa Harbonah in, “Siangpahrang bawipa ih nunnak a hum suaktu Mordekai thlainak ah tiah Haman in a inn ah thlaithahnak hman a tuah thluh zo sokhaw. Cuih thlaithahnak cu pi sawmsarih le pi nga a sang a si,” tiah a ti. Siangpahrang in, “Cutawkah Haman hi va thlai uh,” tiah thu a pek. 10, Curuangah Haman cu Mordekai thahnak ih a tuah mi thlaithahnak ah cun an thlai that. Cule Siangpahrang ih thin cu a dai sal.\nSuahhlannak (exodus) 9:12, Asinain Faro ih thinlung cu Bawipa in a hahter thotho.\nSiangpahrang pawl thinlung khal Pathian in a duhduh in a danglam ter zia Bible sungah kan hmu. Na kiangkap ah thinlung hak zet, nupi/pasa, hantuanpi, sungkhat, nulepa, rualpi, unau, bawi upa, an um maw? Milai thinlung ziangvek tlukih hak khal Patian in a duhduh in a thlengter thei asi. Pathian kutsungah milai thinlung cu tidai vek fang asi. Milai lungruh le sualnak in a luahkhat mi, Pathian duhlozawng a tuah rero tu pawl khal Pathian hnihsuak ter tu men an si.\nMi thalo pawl thatlo nak le Pathian an dodal nak, Pathian fale an tiduhdah nak pawl hi van ihsin Pathian in a zoh tikah a hnih a suak, lehnak ah a hmang men tiah Bible in a sim.\nSam 59:8, 8Asinain maw Bawipa, nang cun na hnihsan hai. Cubangtuk miphun cu hnihsuahsainak ah na hmang a si.. Sam 37:13, Bawipa in mi ṭha lo cu a hnihsan; an cem cing ding ti a theih ruangah. Sam 2:4, Bawipa cu vancung a siangpahrang tokham ihsin a hni, Anmah pawl cu a hnihsan a si.\nHaman in Mordekai le Jews miphun cimit theh dingin a timtuah mi pawl cu Pathian in a zoh tikah ziangtluk a hnih a suak ding? Haman in Mordekai thlai that nak ding tiah a ruat mi, amai thihnak ding ban pi 75 sang a timtuah rero lai ah Pathian a hni zawk rero ding a zum um.\nCuvek cu leitlun zumtu pawl thlarau mitthlam ah lang ringring hram she! A lo huatu pawlin thuphan an lo puh, siatnak in an lo zuar thlai, thang an lo kam rero lai ah van ihsin Pathian a hni men asi. Thinlung hak remrem, saruhkawl le lungto vekin hak khal sehla Pathian in thleng thei lo mi a nei lo. Na duhlo zawng, na lungawinak siatsuah zawngin a cangvai rero tu, lungput tha lo dik lo, lunghak na kiangah an um maw? Pathian in athleng thei asi.\nEzekiel 36:26; Thinlung thar le nunnak thar ka lo pe ding. Lungto bangih a hak mi nan thinlung cu ka la ding ih thinlung neemte ka lo pe ding.\n2: 21, Mordekai cu siangpahrang zungih hnaṭuantu pakhat a si laiah siangpahrang innkhaan sangka pawl kiltu tilpermi pahnih Bigthana le Teresh in Siangpahrang Zerxes cu an ngaih deuh lo ruangah an phiar ih a thah an tum. 22, Cumi cu Mordekai in a thei ih siangpahrang bawinu Esther a sim. Esther in cuih thu cu siangpahrang bawipa a sim sin. 23, An zingzoi tikah thudik a si ti an thei ih an pahnih in thlaithahnak parah an thlai that hai. Cuih thu hmuahhmuah cu siangpahrang ih thupeknak vekin kimtein siangpahrang ramsung thu hminsinnak cabu sungah an khum.\nModerkai in a tuah mi, siangpahrang nunnak a humhim mi ruangah a ngah tlak mi cawimawi nak a ngah lo. Zohman in upatnak an pe lo. Cu lawnghman si loin amah riangri kha haman in that dingin a tawlrel. Haman in Moderkai thlaithahnak ding ban sangpi a timtuah zan, (6:1) Cuih zan cu siangpahrang bawipa a itthat thei lo; curuangah a ram uk sungih hnaṭuanmi thu hminsinnak cabu kha a siarter.\nThiltha na tuahmi zohman in an lo thei lo asile lungawi sawn aw, Pathian in a thei ringring, na mithli forkhat khal "palang sungah a lo khawl sak asi". Sam 56:8, Ziangtluk in ka thin a bang ti cu na thei. Ka mitthli cu na palang sungah na khum zo. Na cabu sungah na ngan zo a si lo maw?\nCangan tu pakhat in “leitlun ih thilcang mi kan hmuh rero mi hi a hrek khattluk lawng hi thudik asi” ati. A dik ciah ding cu a zum um lo. Leitlun cu tikcu rei lo te satan kutsungah a um hrih ding. Satan le a ho pawl an lal hrih ding. Diknak cu palzut asi dingih dingfelnak cu nautat, ziang siar lo asi hrih ding. Pathian tihzah ih nun cu atthlak zet vekin a lang hrih ding. Midang zawnruat ih thabang nak can, tuhphan puh awknak can, zuar thlai awknak, phiarsawm awknak, a dik loin thuphun thu thawn mipi hmaiah hlirsoh rero nak can, mitthli tlaknak can tawite leitlun ah kan hmang hrih ding. Tihnimnak malte, thuthangtha simnak malte, miphun phum nak le nupi pasal thih awknak malte a um hrih ding. Tikcu rei lo te sung Mordekai thah nak ding bansangpi timtuah rero asi lai hrih ding. Sihman sehla, Sam cangan tu in a sim bangin na mitthli cu Pathian in palang sungah a lo khawl sak theh asi. Pathian tihzahnak, diknak le dingfelnakin na nungih tangdornak in na diknak thu tlangau lo ten na ka na cip lai ah Pathian in van ihsin a lo zoh ringring asi.\nMordekai, Siangpahrang humhim tu cu siangpahrang inn hmai ah thah ding, mipi mithmuh ah mualpho ko thlai that dingin ruat asi. Sikhal sehla, Mordekai humhim tu Pathian cu tuini khalah a nungih a lo zoh ringring asi. Pathian Fapa, Bawi Zesu rori hman thingkross parah an khai that, asi ahcun nangle kei, famkim lonak thawn a nung mi cu ziangvek hmuhsuam nautat, ti duhdah le thangsiatnak kan tuar khal asile lungawi sawn ding kan asi. Cutin sawiselnak, thangsiatnak, hremnak le harsatnak pawl in kan cah lonak in theihter ih tang indor ter sinsin asi, Pathian hmaiah inkun ter sinsin sawn asi. Na insang, nangmai thu, na khua, na ram, na kawhhran, na veng, na hnatuannak ah siseh na miphun thuantu parah siseh dik lo zetin tuah siat nak siseh, santiluang sansia tinawi pi in na miphun thuanthu cu a fen rero khal asile tangdor ten Pathian hmaiah khuk bil in thla cam aw. Van ihsin Pathian nung in a sersiam mi zapi te parah mitsing loin a zoh ringring asi. Ziangkim hi Pai zangfag lainatnaksungah laksawng inpek mi asi ti ah lungawi thu sim thei ringring dingin, lei malsawm thawn porh awknak lungput thawn um hnakin tisa tlaksam nak thawn tangdor ten Pathian hmai ah kun hi Pathian in a duhsawn mi asi.\nI Pter 5:6, Curuangah a cakmi Pathian ih kut hnuai ah tangdorte in um uhla amah in caan a kim a ti tikah a lo khaisaang leh ding.\nPathian zumlo tu pawl cun Esthar cabu an siar tikah Pathian kutcak a langmi an hmu lo ding. Cuvek thotho in Israel miphun thuanthu le leitlun milai thuanthu, Babel lungdawl, Noah ih tilik, AD 70 ah Jerusalem biak inn pi siatsuah asinak, Hitler in Jews 6 million a thahnak, Iran president in Irael miphun cimih dingin mipi hmaiah thu a simmi, leitlun lalram, Persian Empire, Babylon Empire, Greek, Roman, British Empire, le leitlun lalram thuanthu sungah Pathian zumlo tu pawlin Pathian kutcak a langmi an hmu thei lo. Cuvek in zumtu, Pathian fate pawl nun khalah leitlun ah Pathian um lovekin nuncar, nelrawn ramcar um vekin thinlung vavaih can an nei theu.\nHaman in Mordekai thlai thatnak ding ban pi 75 a bun theh zo. Siangpahrang pa in a kutzungbun cu Jews pawl thahnak thusuahnak nam dingin le thuneihnak cu Haman hnenah a pe zo, Persia ramih Jews miphun pawl cu hmangkhawng thang sungah a lutzo mi zinghnam vek an si zo. Cuvek can ah Pathian khui ah saw a rak si? Israel miphun pawl cu Midian pawlin an nawr, an kap ih an dawi sukso lai ah Gideon in “Pathian kan hnenah a um asi ahcun ziangruangah a tuvekin harsatnak kan miphun parah a a thleng?” tiah thusuh nak a nei. Goliath in a banthacak hlip in Israel pawl a hro dutdo tikah Israel pawl cu an thir thlohthloh. Pathian khui ahsaw a um? Pathian mihman mi ropi Elijah in Baal prohet pawl a thah theh hnu ah lungpuk sungah a relh ih a in theu mi tiva te a kang tikah Pathian khui ah saw asi? David cu Saul ih thah dingin a dawi ih lungpuk sungah a relh lai ah Pathian khui ah saw asi?\nPathian fate pawl leitlun nunah Pathian um lo vekin thinlung vavaih can tampi an rak tawng theu asi. Nangmai nun, na insang, na khua, na ram, na kawhhran, na miphun thuanthu na zoh tikah “Pathian khui ahsaw a um?” tiah na sut aw rero maw? Pathian cu a umnak kel ah a um ih ziangtik hmanah a ihthat dah lo asi. Midang in na nun, na thuanthu an zoh tikah Pathian hmin thangthatnak ding thei loin an-hai in an um maw? Nangmah le nangmah na zoh awk tikah Patian kutcak langmi hmuh ding um lo khawp in siatnak le duh um lo, duhthusam famkim lo hlir in na thuanthu a luahkhat in na hmu pang maw? Vanram na thleng tikah leitlun na thuanthu na zohsal dingih “Aw, mangbangza in Pathian Thlarau in lam a lo hruainak, sual tipithuamthum sung ihsin a lo luat ternak, na raal pa satan in lodeh dingin a lo hual lai ah a lo humhimnak, na tisa mizia sual, Pathian in a ten tuk mi cu Khrih thisen in a lo tuamvar ih a lo pawm, an lo hnam rero mi na hmuh tikah sankhuk in Pathian thangthat na tawp thei dah lo ding. A tu ahcun mipi hmaiah lungawithu (testimony) sim ding nei tla na si men thei. Vanram na thlen tikah na leitlun nun na zoh sal dingih sankhuk lungawithu sim ding na neihzia na hmu ding. Cui sankhuk lungawinak, Pathian zangfah lainatnak cu thlarau mit in a hmu thiamtu le leitlun nun ah thlarau in a tep tu pawl hrang ahcun leitlun taksa le thinlung ih tuarnak cu rel tlak hmanah an ruat lo.\nEsthar cabu sugnah “Pathian” hmin ngan mi a um lo nan thlarau mit in a siar ih a hmu thiamtu hrang ahcun Pathian kutcak in milai thuanthu a ngan mi asi. Leitlun mi pawl mithmuh ahcun na nunah Pathian an hmulo dingnan Pai mithmuh ahcun a sunglawi tukmi, amai hmuihmel keng, a Fapa thisen in a lei mi, Fapa neihsun ih sunlawinak ttawmpi tu ding, Pathian insang sungtel, Pathian fahniang na si.\n9.Phuba la lo ding.\nRome 12:19, 17Mi pakhat khat in nan parah ṭhat lonak an tuah tikah an parah ṭhat lonak thawn leh-rul hlah uh. Zozo khalih a ṭha a mawi an timi kha tuah zuam uh.\nDanpeksalnak 32:35, 35 Bawipa in phu a lak ding phuhlamnak cu Amah ih ta a si.\nAn rilh an bahnak tikcu a nai zo, An siatnak ni a ra thleng cing ding.\nMordekai le Esther hrang ahcun anmai miphun that tu ding cu ziangtluk an hua ding. Haman in a tuah vekin tuah vet tum sehla Mordekai cu Siangpahrang ih rinsanmi upa asi thei nawn lo ding, Esther cu siangpahrang nupi asi thei nawn lo ding. Sihman sehla, annih in an tuah dingmi cu siangpahrang hnenah thudik theihter lawng kha a rak si. Cutin, an ral pa cu anmah siatsuahnak dingih a rak timtuah mi thlaithat nak parah thlai in a um sawn asi.\nPathian fate, zumtu pawlin kan zir ding fimkhur ding mi cu kan parah ziangvek siatnak tuahtu, kanmai thihnak thangkam rero tu, thangsiattu, that duhtu pawl ruangah maw thu pakahtkhat ruangah huatnak, ikfiknak, ngaidam thei lonak in kan thinlung sung hmun a luah tikah cui hmun cu satan hrangah ihkhun tha zet, satan ralkap station kan retsak vek khi asi. Cun khatlamah, huatnak, ikfiknak, dodalnak, le midang siatnak tuah duhnak, midang siatnak ah diriam duhnak, satan mizia pawl thawn Pathian Thlarau an um tlang thei lo. Kan ruangpum cu Pathian Thlarau Thianghlim cencilh mi, biak inn asivekin a bawrhhlawh mi lungput mizia pawl kan sunglam ah zianghman um ter lo ding, thianhlim ter ringring ding kan si. Mi tampi in thianhlimnak thu ah an theih sual theu mi cu taksa hrang ei le in sin le fen thianhlim nak le thlarau thianghlimnak an cawhpolh theu mi hi asi. Huatnak le thleidannak, iksiknak pawl umnak thinlung sungah Pathian Thlarau in hmun a nei lo, satan a lal sawn asi.\nCuruangah mi tampi satan thang sungah an tlak theu nak cu huatu, le siatsuahtu, thangsiattu pawlin tuahsiatnak ruangah siloin zumtu pawlin cu pawl parah huatnak, ngaidam thei lonak, iksik ikfiknak, an tlaksiatnak parah diriamnak satan mizia lungput an sunglamah hmunan luahternak in asi theu.\n· Thuanthu khirhkhan ah Esther: Tuisan ah Pathian in leitlun ah damnung ve dingin a lo sersiam hi Amai hrang a sunglawi zetmi tumtah nak tuahsuakdingin asi.\n· “Ka thih le thih, nun le nun” : Cui Pathian in na hrangah a tumtah mi cu tuansuak dingin daitlang le nuambangsel in a ngah lo, “Ka thih le thih” tiah Bawipai fialmi na tuan ve a tul.\n· Mi pakhat hmangin Pathian hnatuan ngai nep dah hlah: Pathian in a tumtah mi tuansuak dingin mibur tampi le leitlun mithmuh ah cawisannak le sunloih awknak pawl hi a tul lo, mi pakhat hmangin leitlun milai thuanthu a thlengter theu asi. Esther cu hringtu nulepa tangsungah thanglian mi asilo, miphun dang lakah sal a rak si.\n· Siangpahrangpa a itthat thei lo: nangmah siatsuah dingin a lo huatu pawlin thang an kam, an lo phiar rero lai ah van Pathian a itthat lo asi.\n· Haman ralrin ding: A lo huatu, siatsuah tumtu pawlin an lo tuahsiatnak hnakin a tihnung sawn mi cu nangmaisunglamah ngaidam thei lonak, mai hmakhua sialin midang siatsuahnak, satan mizia in a lo ukpang ding hi asi sawn.\n· Persia Siangpahrang Xerxer (Ahasueras) thinlung a thleng: Siangpahrang pawl thinlung cu Pathian kutsungah tidai reto mi vekfang asi. Pathian in a duhduh in a thlengter thei. Cuvek in zovek lunghak remrem, ruh belbel khal, a tul asi ahcun Pathian in a thleng thei theh asi.\n· Mordekai siangpahrangin a cawisang: Thiltha na tuah mi midang in an thei lo, cawisan ding na si zatin cawimawinak na hlawh lo asile na lungawi sawn aw. Na sinak hnakih sangah cawimawi na hlawh asile nangmah le nangmah tihnung dinhmunah na um asi ti na theih awk a tha.\n· Esther bu sungah “Pathian” ti ngan a um lo: Na duh mi Pathian hnen na dil ih na ngah lo ruangah siseh, na duh lo zawng na tawng rero ruangah siseh, leitlun mi pawlin nan nunah Pathian kutcakhmuh ding an neihlo ruangah siseh na mangbang dahhlah sheh. Mithmuh thei mi le leitlun mi ih cawimawi nak parah a hngat aw mi zumnak cu Pathian hnen ihsin ra mi asilo. Pathian hnen ihsin a ra mi zumnak nung, rumdam zumnak nei tu na si nak cu a tak in fiah asi theu. Cutikah, na nunah nangmah le na kiangkap leitlun mi pawlin na thuanthu parah Pathian kutcak hmuh ding an neih lo theunak asi. Vanram ah na leitlun thuanthu na zoh sal tikah Pathian in leitlun sual thim sung ihsin a Thlarau thianghlim in nitin a lo kai hruai, kilveng ih himdam ten Pain hnen a lo hruai thlen nak lamzin tluan na zohsal tikah sankhuk in lungawithu na sim cawk lo mi in an lungsung a luahkhat lai ding.\n· Phuba la lo ding: Midang in na parah ziang an tuah timi parah Pathian in na parah thu a tthen dah lo; nangmah in ziang na tuah timi parah thu a lo then ding. A lo huatu le siatsuah tumtu pawlin na parah an tuah thei mi cu zianghman tihphan ding a um lo; midang sualnak mawhnak ruangah nangmai thinlung sawn kha ngaidam thei lonak, huatnakin hmun a luah asile cucu tihnungzet mi cancer natnak vek asi ih na thlarau lo eisiattu, Pathian thlawsuah daltusawn asi. Raldonak cu Pathian ta asi, nehnak khal amai ta asi.


April 29 : CDF – Mindat le SAC Ralkap karlak thurel cipciar - Falam Online Media\nApril 29 : CDF – Mindat le SAC Ralkap karlak thurel cipciar\nChinland Defense Force – Mindat le SAC ralkap tureltlangnak cu April 29 ah nei pehzom a si thu theih a si ih CDF – Mindat lam in dilngenmi an nei vekin SAC ralkap lam khalin dilmi an nei ve.\nKaphnih hmaton thureltlangnak siloin Mindat khuanu/pa hruitu le biaknak lam hruaitu palai ah hmangin phone thawn biakawknak an nei mi a si.\nCDF – Mindat cun ralkap kut ih um kaihkhih tuar mipi 6 thlahzalen ding, Khuasung ah meithal kengin ralkap vakter loding, Mi inn siim in hriamhrei ralthuam hawl nawnlo ding ti`n dilngenmi 3 an nei ih SAC ralkap khalin khuasung ih ralkham buuk pawl ṭhiatbal thluh dingin dilngennak an nei ve.\nHih thuthawn pehparin CDF – Mindat hruaitu mipakhat cun “tlunlam bawi upa hnen ah simtheinak an nei hmasa dingih cuhnu lawngah a ciang ding. SAC ralkap lam ih dilngenmi cu tuisun ih kan dilmi 3 in let dan ah a ṭhumaw. Nan, kan thu a rual khalle khuasung ih kan kian dingmi ralkham buuk pawl ah ralkap umhmun khuar ding cu rem ka ti lo” a ti.\nSAC ralkap in Mindat mino 7 an kai ruangah ralkap le Mindat mipi (CDF) cu April 24 in an kapaw thok.\nMipi lam in an nuai neh ih khua dang ihsin Mindat lam ra pan ralkap 30 lenglo khal khualeng ah an ceepreek ih dungkir theilo, hmainor theilo dingin Mindat mipi in an kulh thluh.\nCuvek dinhmun a si ruangah le SAC ralkap lam mithi an tamtuk ruangah ralkap lam cun kapawknak cawl hrih dingin zangfah an dil.\nApril 27 ah kaphnih lam dilngennak neiaw veve in biakremnak an neiaw ih SAC ralkap in an kutsung ih um kaihkhih tuar 13 ah mi 7 an thlah. CDF – mindat khalin kaphnih biakawknak an nei vekin khualeng ih ralkap 30 an kharhkhum mi an thlah ve.\nMindat doawknak ah SAC ralkap 20 luan an thi tiah theih a si ih CDF – Mindat lam ah tuhrihtiang thi le hlo an um lo tiah theih a si.\nTuhrihah Mindat boruak cu a dai hrih ti theih a si ih hmailam boruak cu tuisun dilngennak an nei mi ah a ṭhumaw a si.\n← Zomi Federal Union in hmailam Kekar danding Mipi sim thei\nSAC Ralkap ciimit dingin Raldo zir rerotu GenZ →\nFalam peng, Parte khawmi upalam mi 7 an kai timi cu thuthang diklo a si\nLaiva ihsin lakmi, Falam in-ti rim thaw lo, Naal khal a naal


Kumkhua nunnak ngah?\nThusuhnak: "Kumkhua nunnak ngah?"\nSannak: Bible hin kumkhua nunnak ngah theinak lamzin hi fiangzetin a ti lang ko. A hmaisa bikah Pathian dodal tu kan si hi kan theih le kan pom a `ul. “Kan zatein misual kan si `heh ih Pathian sunloihnak kan co baan lo” (Rom 3:23). Pathian lungkim lole duhlo zawng kan zaten kan tuah thluh hnai ruangah sualman cu tuar ding tlak hrimhrim kan si. Kan sualnak pawl hi kumkhua a hmunmi Pathian dodal vek a si ruangah kan tuar ding mi khal kumkhua a daihmi hremnak a si a `ul. “Ziangah tile sualnak ih hlawh man cu thihnak a si; sikhalsehla Pathian ih laksawng cu kan Bawipa Khrih Jesuh thawn kan pehzom awknak thawngin kumkhua nunnak a si” (Rom. 6:23).\nAsinan, Jesuh Khrih, sualnak nei lo (1 Piter 2:22), le kumkhua Pathian Fapa a si mi cu milai ah a cang (Johan 1:1,14).Kan sualnak man peksak ding ah a thi. “Sikhalsehla Pathian in ziangtlukinso in duhdawt ti cu a langter: misual kan si hrih na cingin kan hrangah Khrih cu a thi” (Rom 5:8). Kanmah tuar ding tlak a si mi sualman hmuahmuah cu phur tahratin (I Korin 5:21), Jesuh Khrih cu thinglamtah parah a thi( Johan 19:31-42). Nithum a liam hnuah thihnak ihsin a tho sal (I Korin 15:1-4), cutin thihnak cu nehnak thawn a puang lang riangri sawn. “Kan Bawipa Jesuh Khrih ih Pa le a Pathian cu thang`hat uhsi. In zangfahnak a tum ruangah Jesuh Khrih cu thihnak in a thoter ih nunnak thar in pe zo…” (I Piter 1:2).\nCu ruangah kannih cu zumnak thawn kan sual tlansan tahratin rundamnak hrangah Khrih hnenih kan kir a `ul (Tirhthlah 3:19). Kan sualman kuan ih thinglamtah par a thihnak rinsan tahratin kan zumnak Amahih kan ret a si ahcun kan sual ngaihdam a si dingih vanramah kumkhua nunnak khal tiamkam cia a si. “Ziangah tile Pathian in leilung hi a duhdawt zet ruangah a Fapa neihsun a pek ih amah a zumtu hmuahhmuah cu thi loin kumkhua nunnak an co ding” (Johan 3:16). “Ziangah tile kan zumnak thawngin Pathian thawn rualremnak kan co; kan phuannak thawngin rundamnak kan ngah” (Rom 10:9). Cuti a si ruangah Kross parih a `heh zo mi Khrih hna`uannak ih zumnak ret lawng hi kumkhua nunnak kan ngah theinak ding lamzin umsun cu a rak si! “Ziangah tile nannih cu Pathian zangfahnak zarah zumnak in rundam nan si. Hi rundamnak cu nan `uannak ruangih nan ngahmi a si lo, Pathian ih laksawng a si. Curuangah zohman porh awk ding a si lo” (Efesa 2:8-9).\nKhrih cu mai’ Rundamtu ih na cohlan duh a si ahcun hi thlacamnak te hi cam ve aw. Asinan, hi thlacamnak asilole thlacamnak dang sal men ruangah rundam co a si lo ti theihhnglih hlah. Sual ihsin a lo rundam theitu umsun cu Khrih zumh le cohlan hi a si sawn. Hi thlacamnak cu ziangdang pi so loin Pathian na zumhnak le na rundamnak hrangih a thil pek mi parih lungawinak na neihmi a lang tirtu men sawn a si. “ Pathian, na hmaiah ka sual zo ruangah sualman cu tuar ding tlak hrimhrim ka si. Asinan, Khrih in kan sualnak man cu a kuan zo ruangah le Amah zumhnak thawngin ka sual ngaidam a si ti ka zum. Ka sual tlansan tahratin rundam ka si theinak dingah ka zumnak cu nangmah hnenah ka `hum awtir zo. Mangbangza na zangfahnak le sual ngaihdamnak --- kumkhua nunnak in pek ruangah ka lungawi! Amen!”


Ka Hnuk-ulh Ko I Tuahtu Tei Pahnih - Chinland Today Media\nKa Hnuk-ulh Ko I Tuahtu Tei Pahnih\nAugust 2, 2014 2:48 pm·0 comments\nLeitlun hlasak thiam zuamawknak pawl ka zoh vivo mi lakah a hnuai ih ka nganmi pahnih hin ka mithli an haal ter men siloin ka thinlung mithli tiang an luang ter thei. An hlasak thiam ruangah siloin, an mizia le an thuanthupawl ngai harsa ka ti.\nMinung cu kan lungawituk le riahsiatbik caan pawlah kan mithli a rak luang pang theu. Kei khalin, an pahnih ih lungawinak cu mithli thawn k arak lungawipi.\nKorea Got Talent June 6, 2011 Zingkap Minung\nHi nulepa neilo nauhak vakvai pa hin, “Korea’s Got Talent” ah a tel dingih minung siarcawklo lungzuur ko a tuah ding timi a rak ruat dah hrimhrim lo ding!\nInn neilo, zinkap minung, zunramtlannak hmun ih zanriak men theu, nitin eicawp ding zuarih khawsa men pa hin, hla tawite a sak tikah minung siarcawklo hnuk-ulh theh ko in a tuah.\nChoi Sung-Bong kum 22 mi hin, hlasak zuamawknak ah tel dingih ca a theh luh mi ah “Innsang” timi ngannak dingah innsang/sungkua a neih lo ruangah a rak ngan lo tikah zohfeltupawl cun an sut ih “Ka nauhak kum 3 ka si ihsin nauhak nulepa neilo inn ah ka um ih vuakvelh le hmuhsuamnak ka tuarlo ruangah ka tlan ih, kum 10 sung lamzin kap, le inn sia pawl ah ka riak vivo ih tuini tiang ka dam” tiah a sim.\nKum 22 sung tlangval pakhat vakvai ih a umi thuanthu mipi hmai ih a sim tikah, mipipawl cu mangbang le khawruah harin an khat. A thuhla tawi famkim ih a sim hnu ah, hla tawite a sak. A sak lai ah zohfeltu pahnih ih mithli luang cuh mipi hmai ah an thup thei lo.\nAmah cun hlasak thiam khalah a ruat aw dah lo, hlasak hi a nun ti hlimtu a si ruangah a sak men mi a si. A hlasak le a thuantu ngaitu pawl cu mithli haal ko a tuah theh.\nZohfeltu pakhat tla cun, “Tu ahhin ka lo pom duh ee” a ti. Hitawk ihsin mipi ih theihlaar zet le hlasak thiam tiah a hminthang cih.\nNulepa neilo, kum 22 sung tiang lamzin kap ih vakpa ih sunmang cu tu ah a kim ngah zo ih tuini ahcun hmun dangdang ah feh in rualpi tampi sarin leitlun nuamnak cu a tep so vivo thei a si.\nBritain’s Got Talent 2013 Khawte Nu\nAlice Fredenham hi khawte nu tiah ka zoh lai ihsin hmin ka pe. Zohfeltu pawlin “Na dam maw”? an ti hman ah, dam ti khal ngam lemlo in, dimten “aw ka dam” a ti. Amah hi fala kum 28 mi a si ih nauhak te cu a si lo nan, a mizia hi Lainu vekin ningzak nei zet vekin a lang.\nMidang cu hlasak zuamawknak ih an tel tikah an rualpi lole an nulepa in an thlun theu nan, anih cu a nulepa a rualpipawl khal sim ngamlo in hlasak thiam tiih a zumawk lo ruangah a thupten zuamawknak ah rak telmi a si.\nKa hlawhtling lole, ka ningzak tuk ding ti a rak phang zet. Zohfeltupawl cun “Na ralrin asile sakaw le” an ti. Hla neemte, a mizia vekih neem, ‘My funny Valentine’ timi a sakih a sak theh ah zohfeltupawlin a sangsangten “Na thiam tuk,” tiah an lawm ih a lungzurin a tap rero. “Hlasak thiam menmen na si lo, nangmah ah thiamnak tampi a um” tiah an ti bet.


Kan Pathian Biak Khawmnak ih Thleng Tul Mi Pawl - Chinland Today Media\nKan Pathian Biak Khawmnak ih Thleng Tul Mi Pawl\nJune 22, 2015 11:06 am·0 comments\nKan Laimi kawhhran tin ah thusim thiamnak talent dong lo lawlaw khal, minung le minung tilungawi duhnak ah caan kan pek aw rero ruangah Thlarau Thianghlim hnatuan kan dal vek tluk asi ti’n thinnomlonak ngan sehla thathnemnak a suahpi ciamco ding si lo.\nLaimi kawhhran tampi ah Pathian ti lungawinak hnakin member pawl ti lungawi ding thupi sawn ih ruat tu kawhhran tampi kan um zo tivek thu, bulpak hmuh daan a sangsang ten Bible bungcang thawn ngan sehla, hivek cangantu cu amahteh mifamkim ah maw a ruahawk, ziangce saw a si tivekin, ka cangan siartu pawlin in camriam rero lala ding fawn.\nCuruangah mitsing phah cing thawn Laimi kawhhran zarh khat ah veithum lai kan khawm ih cumi kan khawm caan ih thil tul lemlo, tuah tengteng tul vekih kan tuah thotho mi pawl cu ka ngan thotho ko ding. Kan Laimi kawhhran tam zetih ka hmuh tonmi pawl asi’h kawhhran tin a bangawk lo vekin tullomi ka ngan ngah mi tla a um hrimhrim ding.\nKhawm Program Kaitu\nAmah hi, khawm caan ah Pathian thinlung takih kan biak ngah thei nak dingah in kaihruaitubik a si.\n‘Tui ara khawmtu pawl hi Pathian duh ngaingai pawl nan si. Inn ah daiten nan to men thei nan, khawm nan hril sawn’ tivekih lomawk a tul ringring lo.\nKhawm lo pawl demnak le khawm lo pawl cu Setan mission hnatuan vekih sim khal caan kaitu ih tuanvo asi lo.\nKhawm in hruaitu dingah ti’n Bible siar hlan ih tong khal tong hleifuan deuh asi thei. Khawm hruaitu cu, Bawpa Pathian Thlarau Thianghlim sawn a si.\n‘Chairman le chairperson tuan ih tong tam tuk cu a mawi lo zet nan, malte ka sim ta duh mi cu’ tivekih tong deuh ringring khal a mawi ciamco lo. Program felten a kai ding kha a tuanvo ngaingai sawn a si.\nProgram kaitu in, Bible a siar tengteng ding ti khal a um lo ih, a thoknak ah thla a cam tengteng ding tinak khal a um cuang lo ruangah amah le remtidan ten a feh pi thei.\nAsinan, program kaitu cun felten a tong ding. Fiah zetin a tong ding mi cu thil mawi le tha a si. A taw hman thang lo in a tong ding a silo.\nProgram kaitu ih um daan mawi le, a tuah tul mi dang pawl nan kawhhran ih zirin nan ngan peh vivo thei. Cun nan kawhhran ah nan sim in nan zirhaw vivo thei a si.\nMipi Hla Hruaitu\nMipi ih hla thiam lemlo mi, hla hruaitupawl ih thiam mi lawnglawng sak uar ding a si lo. Mipi ih thawtmi le uarmi hla hril thiam a tha.\nHla hruaitu cu mipi hrangah hlasak nuam ding ih hruaitu an si ruangah, an hlasak daan ah zoh mawi , um dan mawi le an hla hruai daan ah mipi luangkuai zawng asi tengteng ding asi. Cucu, Pathian ih lungkim zawng khal a si ding.\nAn hlasak mi cu hlabu le projector zoh lemlo khalin an sak thei mi asi ding. An mai nuam tizawng siloin mipi in Pathian thinlung takin an biak ngah theinak dingah hla hruaitu an si.\nThlacam nun neih lawng siloin, Pathian thu ah nasaten an ciahawk neh a tul. Baan an phar daan ah, ngam lemlo vek, ngam aw ter deuh vekin an phar zuakso ding a silo.\nThlarau khat tuk vek khalih cangvaihawk ter ding asilo. Baan phar dingin Thlarau in a fial lo ahcun phar awk ter ciamco lo ding. Nunnak le thinlung ih Pathian ih a langter lo mi leng ah cangvaihawk ter ciamco a tul hran lo.\nAwnmawi tumtupawl khalin, mipi ih ngai nuam duhtawk fangten awnmawi tum ding asi. Hla hruaitu in mipi “ding” dingin a fial a tul lo, cun laam ding le khir ciamco ding khalih a nor a tul hran lo.\nHla hruaitu pawl cun nan kawhhran thlarau level le an duhdan nan thei sawn ding ruangah, ngai nuam duh tawk ten, mipi khalih ei ban cin ten nan nan cangvaih ih nan hruai thiam tikah thlarau khal nan hnen ah a um duh sinsin ding tiin ka ruat.\nThil dang hmuahhmuah hnakih a thupibik mi cu Pathian thangthat nan si. Mipi tiphur men ding asilo. Nan hlasak mi le nan Pathian nan sunloihnak kha Pathian ih cohlan tlak a si ngaingai maw timi sawn nan ruat ding a thupi.\nMipi warning pek zawng in maw, lungawilonak lang zawng in maw, asilole, ngiofio zawngin thu a than ding asi lo.\n‘Hmai zarh, zo si sermon tu ding’ tiih nan kawhhran member pawl nan suhawk celcel lonak ding ih thuthantu na si vekin, mipi ngai nuam le lunglut zawngin a than thiam ding a si.\nThuthan hlan ah tidaan kel nei ringring a tha lemlo. Thimnak ah, a mitkharh veithum hrawng a tham ta, asilole a taikhap a tuah ta ding, cumi hnu ah thu a than tivekih tidan ziaza mawi lo neitu si a tha lo.\nThuthan a tul tuk lo ahcun ding ringring ding ah a neihaw ding asi lo. Nepnawi le thupi hleice pawl a khaikhin thiam ding asi. A tul lo mi thantu asi lo ding.\nThuthantu ding cu tong felfai le tong daan mawi thiam a si deuh ding. A tul mi lawnglawng thantu asi ding.\nMeeting ngan khum dan vekin a than ding asilo, mipi ngai nuam ding le hngilh thei lo dingin a than thiam ding a si.\nA thuamawk daan le a tong daan ah upat le lun tlak mi asi ding.\nNan kawhhran ih zirin nan thuthantu um daan mawi le mawi lo nan rak zirh in, nan sim aw vivo bet thei.\nA Hlu Lak Caan\nA hlu kan lak tikah, hla kan sak mi cu a hlu hla tengteng a si ding timi a um lo ih ruangah a hlu khawn lai ah ziangvek hla khal sak a thiang asi. A hlu lak lai ih hlasak tengteng ding mi tiih hla phuah khal a rak um hran lo.\nAsinan, tuini tiang cu a hlu lak phah ih sak ding awm zet le mawi cu ka hril ih thilsual a si lo. Thiltidan mawi le ngai nuam zet khal a si. Asinan, a hlu lak lai ah a hlu pek hla lam deuh hawizawng sak tengteng ding timi vekih ruah ding cu asi cuang lo.\nZapi Hrang Aiawh Thlacamtu\nKawhran tampi ah zapi aiawh thlacam lole special ih thlacam tivekin kan hmang ih Moses in a mipi hrang a thlacam maw kan zir ka thei ciah lo nan thiltha ah kan ruat mai ke.\nZapi aiawh thlacamtu hin sau tukin a cam tengteng ding ti khal a um lo nan, kawhhran sung ih activities zaten a cam theu tikah thilsual cu asi lo nan, sam tengteng dingah kan ruat deuh thlang in ka thei.\nCule biakinn sungih thlacamtu pawl hin, Pathian hnenih cam hnak ai in, mipipawl in ziangtin ka thlacam an ngai pei timi lungput thawn thlacam a tam deuh tikah thlacam a mawi duh zet. Asinan, Pathian ih cohlan ding asi pei maw timi cu zohman ih theih asi lo ding.\nZapi aiawh thlacamtu hin thlarau mi durdo tukin a cam ciamco khal a tul lo. Asinan a cam thei hniahno ahcun a tha tuk famteh! Amahlawngte, zapi hrang thlacamtu in sau tuk cam dingih a ruahawk ding hi cu thil tul a si lo. Pathian ih pom le cohlan tlak ding sawn kha ruat hlang sehla!\nKan Laimi kawhhran dinhmun ahcun thusimtu ding hi hril hleice neiloin, theipum seuh ih seuh awk le pekawk zuatzo men a si hrih. Sermon tu tamzet in Pathian thu siloin thu nepnawi menmen an rel tam sinsin tikah ralrin tulzetin ka thei. Thuthangtha sim ding kan sivekin, kan thuthangtha sim ding mi hi cu felten Bible zohrawn in Pathian hnen khalah dil cio sehla a tha ding.\nTestimony khal silo, bulpak thu tampi rel, cun thupi thawn pehpar aw lo lawlaw khal, a rem daan daan ih sim vivo tivek kan hrial deuh cu atha ding. Thusim kan thiam lo tuk hman ah Bible thu tam deuh ih sim le rel cu zuam hrimhrim ding mi a si.\nKhawmtu pawl hrangah ziangmi kan sim ngah ding timi le ziangmi kan zir ngah ding timi tal cu thuthangtha simtu ding cun a nei tengteng ding a si. Cuvek a neih thei lo ahcun a sim lo hman a tha deuh ding.\nMipi Hla Sak Zawn Lo\nHla hruaitu le pastor pawlih an sim theu mi cu kan kawhhran mipi hlasak lo ih mi zoh keukeu men minung an tam tuk an ti theu. Hla hruaitu pawlin thawzetin hla an hruai lai ah mipi hlasak zawn duh lo, rak ding ziarziar men hmuh cu zo hrang khalah a nuam lo ding.\nMipi pawl ih theih dingah, Pathian thangthat dingin biakinn ah kan feh ih hlasak zoh ding le program thlir men ding khalin kan feh mi a si lo ruangah Pathian thangthat in kutbeng le thangthat hla sak ding cu zo cio ih tuah ding mi awm mawi asi.\nKum 3 Hnu ah Lal Par Mawi ih Pathian Thangthatnak Hla in Ka Lung I Tho Ter Sal\nFacts of Falam (XXVIII)nak\nThuphan Veikhat Sim Sankhuk A Daih Maw?


SLanka Leh LTTEri - Chinland Today Media\nMay 14, 2009 5:11 am·0 comments\nSri Lanka ralkap pawlcun LTTE pawl cu an nawrbet vivo ih LTTE hotupa bik Velupillai Prabhakaran khal a thizo ih an zumthu an sim. Sri Lanka ralkap pawlhin LTTE pawlih umnak hmun Vellamulivaikkal khal mizan ah an la bet ih, Sri Lanka Defence Secretary, Gotabhaya Rajpaksa cun nazi 48 sungah LTTE pawlih umnak hmun pawl nawrcem thluh an tum thu a sim.\nHi an do awknak hmun ah mipi 20,000 lenglo cu LTTE pawlin an mah phentu ah an hmangih cu ruangah Sri Lanka ralkap pawlhin duhvek in hmai an nawr theilo tiah a sim ih UN cun do awknak karlak ah civil mipi 50,000 lenglo an tanglai tiah a simve.\nHimi laiah Sri Lanka ralkap pawlin mizan sun ah do awknak ih hriamhma tuartu pawl ret khawmnak Mulivaikal khua ih Sizung cu Rocket in an kap ngah pangih minung 45 an thiih midang 50 lenglo in hriam hma an tuar ih hriamhma tuar lak ah bese zetzet an tam ruangah mithi an umbet dingah zum a si tiah Hospital ih hantuan tu Thurairaja Varatharajah cun a sim.\nHimi laiah US leh UK ram hnih Cozah cun do awknak ih mipi pawl hmunhim lamih laksuah nak dingah Sri Lanka ralkap leh LTTE pawlcu an do awknak bansan veve dingin an nawrih US Secretary of State Hillary Clinton leh British Foreign Secretary, David Miliband cun hi an do awk nak ah hin mipi tamtuk an thizo ih cui tlun ah mipi ziangmaw zat mangbang vansang in an um ih cu ruangah zo veve khalin an ralthuam retih an do awknak bansan veve dingin an nawr ih an do awknak an bansan lo a si ah cun civil mipawl ih tuar dingmi cu thil rapthlak zet asi ding tiah an simbet.\nUN khalin Sri Lanka ih do awk nak cu mipi pawlih dinhmun zahsak nak leh zangfah nak zianghman umlo ih an do awk ruangah mipi tamzet an thizo ih hi do awknak cun thisen tiva luangvek a si tiah an simih an do awknak cu bansan dingin an nawr ve. LTTE pawlcun Sri Lanka ralkap pawl cu mipi duhtawk ih that leh mipi damlo umnak zizung pi khal kap ih mipi pawl that thluh tumah an puh. Sri Lanka ralkap pawlcun LTTE pawlih puhnak thucu pha in mipi pawlih umnak kiangih ralthuam tihnung an hmandahlo thu an simve.\nTu ah hin an do awknak ram Square Km 3 sungte ah mipi 50,000 hrawng an umlai ih hipawl hmundangih thiar suak zanglo a si ah cun mipi pawlih dinhmun cu thihdinglawng lamzin an nei tiah UN cuna sim. International Red Cross kahlin hi do awknak ih mipi pawl runsuah a tummi cu a hlawhsam thu a simih ei leh in ding leh thiri dang tulmi bawmnak pek a tummi khal a tulh sal thu a puangsal. LTTE Tapung pawlhi 1983 ihsin SriLanka ram ih Tamil miphun in a hrantei ram leh thu neihve an duh ruangah Sri Lanka Cozah an do ih Minung 80,000 zikte an thizo.\nSri Lanka Cozah In Media Pali Dawi Suak\nLTTE Hotu A Thi Fiang\nSri Lanka Ah Ban Ki Moon


Lai mi (Chin) tikcu siar daan | Radio Veritas Asia\nA rak ngai tu Bawi Khrish ah duhdawt mi nulepa ulenau pawl hi tawk hmun ihsin cibai ka lo buk. Laimi (Chin) pawl hi kan thuanthu a zingzoi tu pawlin Tuluk ram Tibet timi hmun ihsin Kawlram ih ra lut mi kan si an ti. Amah lawngte laimi pawl kan ca hi uico in a rak ei sak ti asi ruangah felfaizet le thazet ih nemhnget nak cu hmuh ding a um lem a bang. Asinan kawl ram sung ih Irrawady tipi kap tluan ah caan rei nawn zet ummi kan rak si timi cu a fiang mi asi. Kan Pupa pawl hi khaw hmun hnget nei lemlo ih rak thawn ih vaih vivo hi an rak hmang zet. Cutivek ih an thawn le an vaih ding tikah khuilam kan pan le a tha ding tiin aizoh nak ah arti an rak rawh theu. Cumi an arti rawh mi puak ih a pet nak lamlam ah an rak feh theu. Curuangah cui hmun cu "Airawh nak tluan" an rak ti.\nCumi tongkam ih sin a neh hnuah "Irawady" tiah a hmin ah a rung cang mi asi an ti. Cun, an rak vaih caan ih tuupi sung an rak zawh nak hmun, zin an hlo awkih hilam ah hi lamah tiih an rak auh awk nak hmun khal kha a hnu ah "Himalay tlang" tiih a hmin ih rung cang mi asi an ti. Curuangah kan pupa pawl hi vai vivo hmang zet an rak siih, tibet lam ihsin rung mi kan si ti khal cu zumlo nak ding a um lem lo. Amah lawng te hivek lam cu tu ih kan rel duh le kan sim tum mi a silo. Kan sim tummi sawn cu kan pupa pawl hin ziangtikin tikcu le caan siar hi an rak thiam in an rak thok timi a si. Asinan cutik khatik ah ti fukfi ih sim fiang ding cu ca an rak nei lo tikah a har zet. Amah lawngte, nasa zet ih rak zing zoi tu pawl in kan pupa pawl in Tibet ramih an um laiah thlapi hmang in tikcu an rak siar an rak hminsin thiam zo a si an ti. An rak sair daan cu kumkhat ah thla vei 12 a thul an rak tiih thla hmin 12 an rak nei. Cule, kum thum ahcun thlahi vei 13 a thul asi" an tak ti.\nHi thla vei 13 a thul an ti mi kum ah hin phiang an rak cing ih curuangah hikum hi phiang kum tiin an rak ko deuh sawn. Cule, hi kum ah ruah daan pakhat an rak neih mi cu phiang kum cu kum sia a siih siat nak phunphun accident a um ringring asi tin an rak ruat. Curuangah hi phiang kum ah cun an nun an rak fimkhur in an rak ralring zet. Cule, tikcu an rak siar an rak hminsin nak thla 12 an rak neih mi khal cu hmin felfai zet in an rak neih ter thluh. An thla hmin le an rak sak nak san pawl cu lailun magazine 2004 kum September thla ih suah mi ah famkim zet in ngan thluh asi. Amah lawng te, laimi (Chin) pawlin tikcu ni le thla, kumsiar daan felfai zet te ih kan neih nak hi theih ban hla deuh bik ih lang mi cu kan ram ih missionary an rak thlen ih ca in ra tuah sak ih tlawng ah in zirh ih ca thiam kan neih hnu lawng ah a siin a lang. Ziangahtile zarh khat ih ni hmin kan kawh mi pawl hi tlawng kai ni khat ni hnih tivek in tuini tiang in kawh asi. Cun Khristian kan si hnu ti a lang leh ank cu zarh khatih ni netabik khal, ni sarih tiloin nipini, zarhpi ni colh ni tiin kan ti.\nThu pi zet ih kan ruah mi si ruangah "nipini" zarhpi ni ti rori in kan kawh mi asi. Hi hnu in mifim le ca thiam kan run nei tam vivo ih kan laimi in thla hmin 12 kan neih mi pawl khal cu Gregorian Calender thawn deng aw ter in an run ret ih thla vei 13 a thul timi khal a um nawn lo. Gregorian Calendar ni thawn ter in run ret thluh an si. Cutivekih an run ret daan cu lailun magazine ih ngan mi vekin hitivek hi a si. 1. Meisen thla January 2. Vau thla February 3. Satuah thla March 4. Fangno thla April 5. Thawi lak thla May 6. Tual bawn thla June 7. Tan thla July 8. Fanger thla August 9. Van sar thla September 10. Kut thla October 11. Tharcan thla November 12. Nim kut thla December tin an rak ko asi. Cule, Pu Than Kip Sawn ih unau hmelpalh bu sung ahcun August thla hi furkut tin a um ih, October thla hi fanger thla tin a um. Cun, November thla hi nim kut thla tin a um ih, December thla hi thar can thla tin a um. Pu Than Kip Sawn ih ret daan hi a dik sawn tla a si thi men. Ziangahtile, laimi in fanger puai timi kan nei ih cucu October thla ih kan hman mi puai a si.\nCun L.Z.P Tin Jubilee 1995-2005 ih an calendar ih an ret daan khal mal ten a lam dang ve lala. A dik bik mi theih a har zet. Hnam dang pawl cun tikcu an siar daan le hminsin daan hi kum tampipi tiangin an nei. Asinan kannih laimi cun kumkhat hnakih rei huap mi hminsin nak hi theih ding a um lemloin a lang. Kumkhat sung huap mi ah lanwg te hminsin daan le siar daan phunphun tam zet kan nei. Cucu (a) kum khat sung ten thumih then mi 1. Thal can 2. Fuur can 3. Thaltang caan (b) siar daan 1, nikhat 2. zarh khat 3. thla khat 4. kum khat (c) thla khat sung tikcu hminsin daan 1. thla de 2. thla king kul 3. thla phelphok 4. thla thul hmaisa 5. thla thul laifang 6 thla thul neta 7. thla thim (d) lo tuan nak lam ih tikcu hminsin daan, 1. vahlak-risah 2. vahhau 3. meilam sial 4. vah uar- lonawh 5. hmang khawh 6. lorih-thlai ci tuh 7. sah thai-hnuhlak 8. belh tuk 9. belh pituk 10. fang thual 11. sawl thlak 12. lokil-ritkil 13. fang tan 14. vainim hawl 15. paam siam 16. thal rawl hawl 17. locuat 18. hnawm khawm (e) ruah pi sur ih tikcu hminsin daan, 1. thuang ruah 2. to ruah 3. tlaicing ruah (roruah neta) 4. thim pi ruah 5. fur ruah 6. hratkhum-phaihrut 7. vangro ruah 8. tang ruah (f) nikhat sung tikcu hminsin daan, 1. vantawkaam (himi ni an rak siar tok daan asi) 2. ar khuan ciin 3. khaw fing cat-vangriaro 4. vang pawl 5. vang fai 6. ni suah- thawh hlam ei 7. thai thawh zingei 8. thaithawh ei 9. fehreh-lohma thawh cu 10 tau sang 11. sunno 12. sunlaifang-nidir 13. sunhnu her 14. phianghnam suan cu 15. zanriah suan cu 16. ni ar hrawl can 17. ni tlak 18. arkai cu 19. khaw maw 20. zanraih ei cu 21. unau hmelpalh 22. khaw thiam 23. in bur leen cu-tuanto 24. inn tu hlam arkhuan 25. ih rep-zantim 26. zanlaifang-zanlai arkhuan 27. zinglam ralkai 28. ar veikhatkhuan 29. ar veihnih khuan- Deirel suah cuticun ni khat sung tikcu hminsin daancu kan rak nei a si.


A FAMKIM LOMI THINLUNHG PHUURNAK - Chinland Today Media\nDecember 27, 2008 3:09 am·0 comments\nA Famkim lomi Thinlung Phuurnak\nBawipa hnenah thla ka cam ih Amah in i let. Ka ttihphannak hmuahhmuah sungin i luatter.\n– Saam 34:4\n– Thuphuan 17-22\n– Thufim 30:21-33\nMallory cun Pathian ih duhnak a tep thei lo ti’n a ruat aw. Jesuh cu Runtu ih a cohlannak a reipi zo ih a sualnak ngaithiam a si ruangah kumkhua a nung ding ti khal a thei. Pathian Tongkam a zum nain a nun in tep a duh.\nA rual nu in, “Pathian zum cu feeling in a si lo. Zum hmaisa awla feeling cu neta ah a ra leh ding,” a ti tikah, “Neta cu ziangtikah a si ding?” tiah a sut lala. A famkim lomi thinlung phurnak (feeling) a nei.\nPathian in Amai’ hmuihmel cuangih in sersiam tikah lungthawhnak thawn in sersiam. Duhdawtnak tep ngah duh hi a dikmi le a tthami a si. Duhmi kan si kan theithiamnak cu mi thawn kan biak awk tikah le kan thusimmi an ngai tikah a si.\nPathian in cuih kan ttulmi pawl cu Amah thawn kan pehzom awknak thawngin in tuah sak. Kan thinlung Amah thawn kan pehzom awknak thawngin in tuahsak. Kan thinlung sungah a tong (Heb. 4:12). Kan thinlung ih a ummi hmuahhmuah Amah hnenih sim le in phuanter a duh (Saam 62:8). Amah thawn pehzom awknak hlei ah nitin nunnak thaw, hruk ding hnipuan, ei-in ding rawl le umnak inn in pek. Saam cangantu ih ngan vekin Amah ka rinsan ahcun kan beunak lungpi a si (cc. 2, 7).\nPathian in in duhdawt. Zumnak thawn kan feh. In umpinak sungah famkim lo feeling a um nawn lo ding.\nTtha tein ruat hnik!\nPathian ih a lo duhnak thu himi caanghril pawl ah siar aw:\nJeremiah 31:3; John 15:9-11; 1John 4:9-10\nTusun ah ziangmibik ruangah Pathian hnenah lungawi thu na sim ding?\nPathian in in duh timi theihnak cu zumnak in a ra. In duh ti feeling cu\nAmah thawn pawlkom awknak in a ra.


MMA khawvel ih rinsan zetmi Khabib pa Abdulmanap Nurmagomedov mual liam | Falam Online Media\nMMA khawvel ih rinsan zetmi Khabib pa Abdulmanap Nurmagomedov mual liam\nJuly 4, 2020 July 4, 2020 admin\t0 Comments MMA\n“Father of Dagestan MMA” tiih kohmi Abdulmanap Nurmagomedov (kum 57) (UFC Lightweight Champion Khabib ih pa) cu thla 3 sung damlo in a um hnu ah a natnak celh loin mual a liam a si.\nApril thla ihsin a damlo ih Russia’s Republic of Dagestan siizung ah an enkol thok. Anatdan cu Coronavirus phungpha deuh a si nan hmanrua tlasamnak ruangah le siizung lam remcanlonak ruangah Covid – 19 test loin Pneumonia damlonak enkol vekin an zoh ih a besia ruangah Moscow ralkap siizung ah an ṭhawn.\nRalkap siizung an thlen hnu ah Covid – 19 test nak an nei ih positive a si, ti an hmusuak. Positive a si timi a theihhnu reilo te ah lung (heart attact) lam damlo in a um ih operation nak an nei. Cuih ni ihsin a besia vivo ih 3 July 2020 ah a natnak celh loin a thi a si.\nAnih hi UFC Lightweight Champion Khabib hlawhtlingnak dunglam ih domsoltubik a siih Republic of Dagestan ih MMA pabik tikhal ih theihmi a si.\nMMA khawvel ih upat hlawhzettu khal a si ih wrestling le Russia self-defense martial art SAMBO thiamzettu a si. Amah hnen ih buanawk, sualawk zirtu khal an tam zetih, tuvekih mualliamnak in MMA khawvel a riahsiater a si.\n← Rannung ihsin suakmi Pulhnat in Russia le Mongolia cozah thinphangter\nZoom app bangnawnmi JoiMeet app tuah, Mipi hnihsuak men →\nUK ram ah Covid 19 vaccine an dawt thok, Dawt hmaisabiktu Ann-Ka\nNi 12 mi Naute cu An vulh mi Uico in a Keu That\nSeptember 16, 2020 September 16, 2020 Ni Hnem Sung 0\n9/11 Thuthup phuang dingin US Federal Judge in Saudi Arabia Cozah thu a Sut


Tlang Zim Ka Thleng Tengteng Ding -\nTlang Zim Ka Thleng Tengteng Ding\nHornbill December 26, 2021 1\n2011 April 11 ahkhan India ram ih rampihuap level volleyball laktu nunau Arunima Sinha cu Lucknow khawpi ihsin Delhi khawlipi ah “Padmavati Express” timi tlangleng thawn a feh.\nCentral Industrial Security Force (C.I.S.F) camibuai tuah ding a si ih, tlangleng ticket ttha a co ngah nawn lo nan, tikcu khelh a ttul ruangah tlangleng ih minung tetnak bik, thilri le minung rawi aw celcel ih umkhawmnak General Coach ah a to.\nVansiatnak phurtu cui’ tlangleng ahcun, rukru bur khat an ra ih Sinha ih tthi an long tum. Rukru pawl thawi’ an sualbuaiawknak ah tlangleng par ihsin an hlon thlak. Padmavati tlangleng ihsin a khatlam tlangleng zin ah a vung tla. Vansiat le malmak ah khatlam ihsin tlangleng a ra ngelcel ih a ke vorhlam a rial ih tlun ah kehlam ke khal nasa zet in a hliam.\nA ke le khel zawn ih hriamhma nasa zet a tuar ruangah zato ah thla li sung a um. A riahsiat thlak bik mi cu sibawi pawl in a vorhlam ke cu tan lo theih a si lo ti an hmuhsuah mi a si.\nZato ih thla li a um sungah media ah a thuhla nasa zet in an tarlang. Cumi cun a tuar cia mi beidonnak le thanaunak cu a luarter sinsin. Rampi level ih volleyball lektu a si ruangah cozah khal in zaangna domnak a pe. Volleyball lektu a sinak cu a cem zo ti a thei.\nAsile, a ruahsannak hmuahhmuah a hlo thluh maw? Hlo thluh lo.\nIndian cricket lekthiam “Yuvraj Singh” ih nun cu amah thawtkhumtu ah a hmang. Cancer nei cing ih Yuvraj Singh a damsuak ahcun, anih khal a vanduainak ihsin a dingsuak sal thei ding tiah a zum. Curuangah leitlun ih tlang sang bik a si mi Everest Tlang ah kai ding in thutluknak a tuah.\nA hmaisa ahcun a tumtah mi cu thil harsa zet in a lang. Asinan a nu le pa, a ttapa le a kaihruaitu (coach) hnen ihsin somdawlnak nasa zet a ngah. Cuti’n feh le tlang kai cu nuamtete’n a cinh thok.\nCu thluh ah tlang kai thiam hminthang Bachendri Pal thawn an tong aw. Bachendri Pal cun Sinha ih tumtahnak hngetkhoh a hmuh tikah mak a ti zet. Curuangah amah ih fingkhawi mi Uttarkashi Camp ah tlang kai a cinhter.\n2013 April 1 ah Sinha le Susen Mahto cu Everest Tlang ah an kai thok. Susen Mahto hi Bachendri Pal ih kaihhruainak thawn 2012 kum ah Chaamser Kangri Tlang (6622 metres) a rak kai dahtu, tlang par kaitu pawl zirhtu a si.\nNi 52 sung an kai vivo hnu, 2013 May 21 ah Everest Tlang zim an thleng. Cuti’n Arunima Sinha cu “Everest Tlang Zim ih Thleng Hmaisabiktu Ke Bul Nunau” ah a cang.\nPrevious Post: Christmas Can ih Kah cawlh lawk nak\nNext Post: Kum Thar Thu Tiam


Covid-19 natnak in ralhrang nitin mi 30 lenglo an thi, an dinhmun a tha lo zet - IHBURLEN\nJuly 23, 2021 admin RAMSUNG THUTHANG, THUTHANG 0\nSAC ralhrang kuttang ih Harhdamnak le Lehpannak tlangbawi zung lam cun ralhrang le an innsang pawl in ziangvekin Covid-19 nat an tuar timi a tarlang dah lo nan, a thupten theih a si thotho.\nRalhrang hmunpi Nay Pyi Taw, Mawlamyine, Mandalay le Pin Oo Lwin pawl ah ralbawi sungkua pawl le ralkap maimai pawl khal oxygen khopkham loin an let phengpheng, tiah theih a si. Himi thu ngan laiah hn Commander in Chief le Deputy Minister of home Affairs tuan lai Lt-Gen Than Hlaing le a nupi Khin Thida Win khal Nay Pyi Taw ih ralkap sizung ICU room ah an ni netabik caan an hmang rero.\nMon ramkulh ih Mawlamyine ralkap hmunpi khal khar a si ih a sungih um ralkap le an innsang pawl ziangtluk Covid-19 natnak in a tuam, ti a theihtheih mai. An hotu General Ko Ko Maung le a nupi khal Covid-19 nat tuar in an hrum an ai ve.\nHi ralbawi nupi hin sizung um pawl bomnak tangka a zem ih a hnu rei lote ah amah khal a khuasik in a va cekaw cu Covid-19 a nei, ti hmuh a si. Sibawi pawl hnen ihsin a kai maw asilole amah in sibawi pawl a son simaw theih a si lo ih cutin sizung cu khar a si cih.\nKachin ramkulh ih Myitkyina khawpi ralkap hmunpi khalah an hotu Maj-Gen Myat Thet Oo khal a thupten thil rim a thei nawn lo ih khawsik cingin a hna a tuan thotho. Nat a zohawter cu Covid-19 a rak nei ve. A kuttang ih hnatuan pawl khal a son theh, tiah theih a si.\nYangon khawpi ihsin hla lemlo Bago khua ahhin cerek le meithal an tuah theunak Defense Industry’s Military Factory a um. Cutawkih hnatuan ralkap 300 lengloin Covid-19 an kai, ti July 20 ah theih a si. Hitawkih hnatuan mi 9 khal Covid-19 natnak in an thi zo.\nRalkap officer pakhatih reldan vek asile Mandalay ralkap sizung ahhin ralkap sungkua 10 hrawng cu a innsang innsang in Covid-19 natnak in an thi zo, a ti. Cu hleiah damlo roh zual deuh pawl cu Maymyo le Meiktila lamah an kuat theu ih an kuatmi pawl hi beisei an um vak lo, a ti hrih.\nRalkap sibawi pakhat cun ralkap zate le an nufa zate lawmmam in nat kan ceksakcawk si lo, nauhak le mino pawl cun dam theisalnak an nei ko nan, kum upa pawl cu an dinhmun a tha lo zet. Ralkap innsang damlo hmuahhmuah sizung ah kan itter thei lo, anmah le innsang cioah zohkhenaw hai dingin kan cah ih oxygen an mamawh dan ihzirin kan pe men, a ti.\nYangon khua Mingaladon ralkap Medical Nursing School khal khar hrih a si. Ziangahtile an saya le tlawngta pawl Covid-19 in a tlakbuak ve hai ruangah an zaten an damlo theh. Zangfah an um lamlam.\nCun, Mingaladon ih ralkap sizung tum zet ihkhun 1000 umnak khalah ralkap damlo pawlin an luahkhat theh ruangah rinhlelh thil thu ih ra piahaw pawl khal mah le sakhan ah ni 10 sung khumaw hai dingin an cah men.\nMyanmar Now cun SAC ralhrang rual pawl ziangtluk Covid-19 natnak in a cilbuai ti le an dinhmun theih tumin Zaw Min Htun biak an tum nan biaktlang theih a si lo thu, an tarlang. A leng ihsin an theihmi le a sungih hnatuan hnen ihsin an zum dan menah ralkap sungkua lak ihsin nitin Covid-19 natnak ruangah mi 30-40 hrawng an thih ringring, an um. Nat ngahtu cu nitin an karh vivo thei ruangah rel a theih lo, an ti.\nCu lailakah MRTV le MWD cun zianghman a phuang duh lo ih Oxygen le arti thu bak phuanmi an nei lo.\nDamlo cingten nau paw phah in eibar a hawlnak ah tamsawl in a tlu


A Rak Lardah Mi Tongkam Hrekkhat Pawl - Chinland Today Media\nA Rak Lardah Mi Tongkam Hrekkhat Pawl\nMarch 10, 2012 6:21 am·0 comments\nTu tum ka ngan tumbikmi cu Tahan khawpi le a kiangkap hrawng ih tongkam rak hman lar zetzet mi pawl an si. Thei dah lo kan um bang in rak hmang uar zetzet tla kan si zul ding ka zum. Mirang pawl in SLANG an timi phun a si. Can tawkfang cu mipi in hman a si zet nan kum tluansuak ih hman cu an rak si lo. Tampi a um ding nan ka theih ban cin tawkte in tarlang kan tum hnik ke aw.\nAn Lo Mom\nAn lo mom timi hi 199….. hrawng ih lar zet mi tongkam a si. Ka theihdanah Letpanchuang tlawng ihsin ra suak mi tongkam a si tin ka thei. Tlawngta nunau pakhat cu tlangval pawl in an terhnakah lungte thawn an deng. Amah cu mizo tong thiam tuk lo si phah thawn Mizo tongin “An lo vom” tin pei nawn in a rak tong. An lo deng a tiduhnak bik a si. An lo vom tin a tongtum mi kha an lo mom tin a tong sual ihsin lar thok a si tin ka rak thei dah.\nAn hmannak pawl cu thil kan tuahsual ruangah si maw, mi pakhatkhat ih kawk kan tuar tikah si maw “an lo kawk maw” tinak aiah “an lo mom maw?” tin kan hmang. Nauhak upa tlangval ti um loin kan rak hmang uar zet. Hrekhkat cun “a lo mom” tin an hmang ih hrekkhat cun “an lo mom maw” tin an hmang. Ti duhsan cu pakhatkhat kan ti sual lole kan tuahsual ruang ih kawk tuar pawl khi ti duhsan bik a si.\nPalin Kuai timi hmannak cu a dang lala. Palin kuai kan ti cun thu el nak deuh a si bik. Thimnakah thu pakhat kan rel khawm ih kan lungkim lonak a sicun “Palin Kuai” kan ti theu. Thil a si lomi le kan si lonak a si cun Palin Kuai tin kan rak hmang zet. Hi khal hi can tawkfang cu upa nauhak ti um loin rak hman luar zet mi tongkam a si.\nCi nang timi hi Tahan le a kiangkap um hmuahhmuah cun kan thei thluh ding ka zum. 2003 kum hrawng ih lar zet mi tongkam a si. Ci Nang timi tong hi a lar hleice a bang. Ziangah tile pitar putar tiang in an rak hmang ve thluh. Himi tongpawl cu hmannak bik khal a um lo. Thil kan lungkim lonak a si cun Ci Nang timi hi kan rak hman thluh in ka thei. Mil aw lo tuk khal a rak um lo. A rak remcang thluh ko. Himi lai ih na rak hman ngah ve lo cun Ci Nang !!\nNgaihnak um lo\nHimi cu thil kan lungkim lonak langtertu tongkam a si. Kan duh zawng ih thil a cang lo canah le kan lung a si lemlo cun Ngainak um lo kan ti tlangpi. Lar tuk cu si lo nan hman ve zetmi tongkam a si.\nHimi tongkam cu a thei dah lotu kan tam sawn ding ka zum. A ti duhsan bikcu diriamnak tongkam a si. An lo mom timi thawn malte a nai aw deuh. Asinan Orh Mai timi ahcun kan tongmi lole kan theih mi a dik lo canah hman a si bik. Kan theih mi a sual si maw, ka rel mi a dik lo canah midang in a dik sawn ih an rel le an sim canah “Orh Mai” tiah midiriamnak ih hman a si.\nKa Cek in a ngaih lo\nKa cek in a ngaih lo timi kal hi kan lungkim lonak langtertu tongkam a si. Asinan ngaihnak um lo timi thawn malte a dang aw deuh. Kan hmannak khal a dang deuh in ka thei. A tlangpi thui in fala tlangval lamah kan hmang hleice a bang. Rawl hmeh thaw deuh a um cun “Ka cek in a ngaih nawn” kan ti ih rawl hmeh thaw lem lo a si cun “Ka cek in a ngaih lemlo” kan ti. Fala khal a sile a mawi lemlo kan ti cun ka cek in a ngaih lo tin hman a rak si theu.\nMak male, Mak ah\nMak male timi tongkam hi a nauhak bik dingah ka ruat. Online san a si hnu ih hmanlar zet mi tongkam a si ding tin ka zum. Ziangah tile online par ih kan biak awk (chatting ) canah hman a si bik. Tong ding kan theih nawn lo can siseh, thiltha kan rel can khal siseh, ngainak thu le duhnak thu kan rel canah khatlam ihsin hman uar zet mi tongkam a si. Upa hrekkhat hrang ahcun an cek in a ngaih lem lo a bang. Hi vek tongkam ka thei dah lo an ti theu. Asinan tulai santhar mino tete ih hman uar zetmi tongkam thar pakhat cu a si rori. Ahleice in Facebook sungah hman uar a si. Ka theih ban lomi le hrelh mi tampi a um ko ding nan hi zat in kan bang hrih ke. Na theih bet a sile in rak pehsak awla.


Ro Cotu - Chinland Today Media\nJune 5, 2009 6:49 am·0 comments\nNan sungih hna a ttuantu leilung pumsa duhnak: nupa sualnak le zoh mawi lo nuncan, taksa hiarnak le hamttamnak pawl cu nunter nawn hlah uh. – Kolose 3:5\n– 2Sansiarnak 23-24\n– Johan 15\nKhuahlan Rom siangpahrang pawl in fimnak le tlinnak neitu pawl cu anmai’ dinhmun pehzomtu dingah ro cotu ah an cawm ttheu. Tahtthimnak ah, Juliet Czar in a tupa Augustus Czar a cawm. Siangpahrang hminthang Tiberius, Trajon pawl tla rocotu dingih laak mi an si ih a cawmtu an pa le pawl vekin mi nasa le mi hminthang ah an hung cang.\nZumtu khristian zate hi siangpahrang ih Siangpahrang sin (King of kings) a simi Pathian ih rocotu ding kan si. Bawipa ih mit-hmai ttha ngah ding le a zaangfahnak sam thei dingin ttuanvo tumpi kan nei. Pathian cu ziangkim neitu a si ruangah kannih ih peknak hi a ttulmi cu a si lo.\nBawipa ih a duhmi cu ziang sipei? Pathian fahniang pawl hrangah tthahnem santlai ih kan nun ding hi a si. Pathian faa sinak thawn a tlak aw lomi mizia le nun daan pawl cu kan hrial in kan hlon pei (Kol.3:5). Duhhamnak, le zianghman lo ih nun ai in, Pathian duhdawtnak thei in a hrangah man neizet ih nungtu si kan zuam pei. Zawnruahnak, zaangfah thinpemnak, tangdornak, thinneemnak le thinsaunak pawl cu hnipuan bangin hruk dingah (c.12) Paul in in forhfial.\nNa kiangkap mi pawl in, Pathian ih faa a si an lo ti thei pei maw? Na nunnak ah na hlon dingmi, na ken dingmi pawl thei dingah Thlarau Thianghlim hnenah dil aw. Cuticun Pathian ih rocotu na sinak kha tlingtlakzet in na nunpi thei ding.\nKa suah thlakin misual le tthat lonak lamzin thlun in ka rak vakvai,\nHmanseh sui lukhum khum in le puanfual sin in na inn sungah i umter;\nNa ro cotu dingah ka hmin cu ngankhum in a um zo.\nPathian cu ka Pa tiih kawh le Pathian fahniang bangih nun cu\nPathian hmin thanternak le sunlawiternak a si.